vALSTYBINĖ KAINŲ IR ENERGETIKOS KONTROLĖS KOMISIJA

NUTARIMAS

DĖL NAUDOJIMOSI UŽDAROSIOS AKCINĖS BENDROVĖS „INTERGAS“ GAMTINIŲ DUJŲ SKIRSTYMO SISTEMA TAISYKLIŲ DERINIMO

2015 m. sausio 19 d. Nr. O3-13

Vilnius

Vadovaudamasi Lietuvos Respublikos gamtinių dujų įstatymo 49 straipsnio 3 dalimi, Reikalavimų naudojimosi gamtinių dujų perdavimo sistema taisyklėms ir naudojimosi gamtinių dujų skirstymo sistema taisyklėms, patvirtintų Valstybinės kainų ir energetikos kontrolės komisijos (toliau – Komisija) 2012 m. liepos 5 d. nutarimu O3-178 „Dėl Reikalavimų naudojimosi gamtinių dujų perdavimo sistema taisyklėms ir naudojimosi gamtinių dujų skirstymo sistema taisyklėms patvirtinimo“, bei atsižvelgdama į UAB „Intergas“ 2014 m. gruodžio 10 d. raštą Nr. S-145/14, 2015 m. sausio 15 d. raštu Nr. S-8/15 Komisijos Dujų ir elektros departamento Dujų skyriaus 2015 m. sausio 15 d. pažymą Nr. O5-10 „Dėl Naudojimosi uždarosios akcinės bendrovės „Intergas“ gamtinių dujų skirstymo sistema taisyklių, derinimo“, Komisija n u t a r i a:

1. Derinti Naudojimosi uždarosios akcinės bendrovės „Intergas“ gamtinių dujų skirstymo sistema taisykles (pridedama).

2. Pripažinti netekusiu galios Komisijos 2013 m. gegužės 13 d. nutarimą Nr. O3-159 „Dėl Naudojimosi uždarosios akcinės bendrovės „Intergas“ gamtinių dujų skirstymo sistema taisyklių derinimo“.

Šis nutarimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir sąlygomis.

Komisijos pirmininkė	Diana Korsakaitė

SUDERINTA

Valstybinės kainų ir energetikos kontrolės komisijos

2015 m. sausio 19 d. nutarimu Nr. O3-13

Patvirtinta

UAB „Intergas“ generalinio direktoriaus

m. d. įsakymu Nr. -

NAUDOJIMOSI UAB „INTERGAS“ GAMTINIŲ DUJŲ SKIRSTYMO SISTEMA TAISYKLĖS

I SKYRIUS

Bendrosios nuostatos IR TAIKYMO SRITIS

1. Naudojimosi UAB „Intergas“ gamtinių dujų skirstymo sistema taisyklės (toliau – Taisyklės) nustato naudojimosi UAB „Intergas“ gamtinių dujų skirstymo sistema (toliau – Skirstymo sistema) tvarką bei sąlygas, Skirstymo sistemos operatoriaus (toliau – SSO) ir Skirstymo sistemos naudotojų (toliau – sistemos naudotojai) teises ir pareigas bei atsakomybę.

2. Šios Taisyklės yra taikomos SSO, teikiančiam skirstymo paslaugas, ir sistemos naudotojams, kurie pagal dvišales skirstymo sutartyje nustatytas sąlygas yra prisiėmę įsipareigojimus naudotis Skirstymo sistema, bei potencialiems gamtinių dujų skirstymo sistemos naudotojams. Taisyklės yra neatskiriama skirstymo sutarčių dalis.

3. Šiomis Taisyklėmis siekiama užtikrinti, kad SSO teikiamos paslaugos būtų skaidrios, nediskriminuotų esamų bei potencialių Skirstymo sistemos naudotojų bei suteiktų jiems lygias, sąžiningas, objektyvias ir skaidrias sąlygas naudotis sistema ir būtų sudarytos visos įmanomos galimybės kuo efektyviau išnaudoti gamtinių dujų skirstymo sistemos pajėgumus.

4. Šios Taisyklės parengtos vadovaujantis bendraisiais skaidrumo ir viešumo, sistemų naudotojų nediskriminavimo, sąžiningumo, konkurencingumo skatinimo, saugumo ir patikimumo, aiškumo ir konkretumo, techninio ir ekonominio efektyvumo principais.

5. Šios Taisyklės parengtos vadovaujantis Lietuvos Respublikos gamtinių dujų įstatymo 49 straipsnio 3 dalyje nustatytu įpareigojimu skirstymo sistemų operatoriams parengti naudojimosi sistema taisykles, Valstybinės kainų ir energetikos kontrolės komisijos (toliau – Komisija) 2012-07-05 nutarimu Nr. O3-178 „Dėl Reikalavimų naudojimosi gamtinių dujų perdavimo sistema taisyklėms ir naudojimosi gamtinių dujų skirstymo sistema taisyklėms patvirtinimo“, kitomis Lietuvos Respublikos gamtinių dujų įstatymo ir kitų teisės aktų nuostatomis.

6. Skirstymo sistemos balansavimas vykdomas UAB „Intergas“ gamtinių dujų skirstymo sistemos balansavimo taisyklėse (toliau – Balansavimo taisyklės) nustatyta tvarka.

7. Taisyklėse vartojamos sąvokos:

Sistemos naudotojas – su SSO sudaręs gamtinių dujų skirstymo sutartį asmuo, kuriam gamtinės dujos tiekiamos iš gamtinių dujų sistemos, arba su SSO sudaręs sutartį asmuo, kuris tiekia gamtines dujas į gamtinių dujų skirstymo sistemą.

Nebuitinis gamtinių dujų skirstymo sistemos naudotojas – vartotojas, kuris pagal dvišalę skirstymo sutartį yra prisiėmęs įsipareigojimus naudotis gamtinių dujų skirstymo sistema ir perkantis gamtines dujas naudoti ne savo namų ūkio reikmėms.

Buitinis gamtinių dujų skirstymo sistemos naudotojas – fizinis asmuo, kuris pagal dvišalę skirstymo sutartį yra prisiėmęs įsipareigojimus naudotis gamtinių dujų skirstymo sistema ir perkantis gamtines dujas asmeninėms, šeimos ar namų ūkio reikmėms, nesusijusioms su ūkine, komercine ar profesine veikla.

Apskaitos vieta – dujų kiekio matavimo priemonių įrengimo vieta, kurioje įrengtos dujų kiekio matavimo priemonės skirtos konkrečiame vartotojo objekte sunaudotų dujų kiekio apskaitai.

Ataskaitinis laikotarpis – vienas dujų mėnuo.

Dujų para (toliau – para) – laikotarpis, prasidedantis kiekvienos dienos 7.00 valandą ryto ir pasibaigiantis kitos dienos 7.00 valandą ryto. 2015 m. sausio 1 diena prasideda 9.00 valandą ryto ir baigiasi kitos dienos 7.00 valandą ryto.

Dujų mėnuo (toliau – mėnuo) – laikotarpis, prasidedantis kiekvieno kalendorinio mėnesio pirmą dieną 7.00 valandą ir pasibaigiantis kito kalendorinio mėnesio pirmą dieną 7.00 valandą.

Dujų ketvirtis (toliau – ketvirtis) – laikotarpis nuo spalio 1 dienos 7.00 valandos iki balandžio 1 dienos 7.00 valandos; laikotarpis nuo sausio 1 dienos 7.00 valandos iki balandžio 1 dienos 7.00 valandos; laikotarpis nuo balandžio 1 dienos 7.00 valandos iki liepos 1 dienos 7.00 valandos; laikotarpis nuo liepos 1 dienos 7.00 valandos iki spalio 1 dienos 7.00 valandos.

Dujų metai (toliau – metai) – laikotarpis, prasidedantis kiekvienų metų spalio 1 dieną 7.00 val. ir pasibaigiantis kitų metų spalio 1 d. 7.00 valandą.

Pereinamuoju laikotarpiu nustatomi tokie dujų metų laikotarpiai:

- nuo 2015 m. sausio 1 dienos 9.00 valandos iki 2016 m. sausio 1 dienos 7.00 valandos;

- nuo 2016 m. sausio 1 dienos 7.00 valandos iki 2016 m. spalio 1 dienos 7.00 valandos;

- vėlesniais metais – nuo spalio 1 dienos 7.00 val. iki kitų metų spalio 1 dienos 7.00 valandos.

Energijos vienetas – kilovatvalandė (kWh), apskaičiuota pagal dujų viršutinio šilumingumo vertę.

Skirstymo sistemos įėjimo taškas – dujų priėmimo į skirstymo sistemą vieta.

Kasdienės apskaitos vieta – apskaitos vieta, kurioje įrengtos dujų kiekio matavimo priemonės su nuotolinio duomenų surinkimo ir valdymo sistema (toliau – NVS) ir dujų kiekio fiksavimu ne rečiau kaip kiekvieną parą.

Nekasdienės apskaitos vieta – apskaitos vieta, kurioje dujų kiekis fiksuojamas rečiau kaip kiekvieną parą.

Pristatymo vieta – vieta, kurioje baigiasi dujų skirstymas skirstomuoju dujotiekiu ir kurioje SSO pateikia dujas sistemos naudotojui.

Objektas – asmeniui nuosavybės teise priklausantis ar kitais teisėtais pagrindais valdomas objektas, kuriame vartojamos dujos ir kuriam yra įrengta dujų kiekio apskaitos vieta (su dujų kiekio matavimo priemonėmis).

Tūrio (kiekio) vienetas – kubinis metras (m3) dujų esant norminėms sąlygoms: dujų temperatūra 20°C, dujų absoliutinis slėgis 1,01325 bar. Perskaičiavimui į normines sąlygas taikomas Lietuvos standartas LST EN ISO 13443: 2005 „Gamtinės dujos. Norminės sąlygos (ISO 13443:1996, įskaitant pataisą 1:1997)“.

Techniniai pajėgumai – didžiausi pajėgumai, kuriuos SSO gali suteikti sistemos naudotojams atsižvelgdamas į sistemos vientisumą ir skirstymo sistemos eksploatavimo bei valdymo reikalavimus.

Ilgalaikiai pajėgumai - dujų skirstymo pajėgumai, kurių nepertraukiamumą SSO garantuoja sutartimi.

Pajėgumų užsakymas internetu – skirstymo pajėgumų užsakymo internetu procedūra, kai sistemos naudotojas, norintis užsakyti pajėgumus, privalo prisijungti prie SSO internetinės sistemos (EPPS), naudodamas jam suteiktą individualų identifikacinį kodą ir slaptažodį.

Pajėgumų užsakymas raštu – skirstymo pajėgumų užsakymo procedūra, kai sistemos naudotojas pagal SSO interneto svetainėje pateiktą užsakymo formą siunčia pajėgumų užsakymą faksu ar įprastu paštu, arba elektroniniu paštu, prieš tai SSO internetinėje sistemoje (EPPS) užregistravęs savo elektroninio pašto adresą, iš kurio visi išsiųsti pajėgumų užsakymai yra tą sistemos naudotoją įpareigojantys.

Skirstymo paslaugų sutartis (toliau – Skirstymo sutartis) – tarp SSO ir sistemos naudotojo sudaryta sutartis, suteikianti sistemos naudotojams teisę naudotis skirstymo sistema ir užtikrinanti skirstymo paslaugų sistemos naudotojams vykdymą.

Skirstymo sistemos pajėgumai (toliau – pajėgumai) – didžiausias gamtinių dujų srautas, išreikštas kubiniais metrais per laiko vienetą arba energijos vienetu per laiko vienetą, kuriuo sistemos naudotojas turi teisę naudotis pagal skirstymo sutarties nuostatas.

Šilumingumo vertė – energijos kiekis, išreikštas kWh viename m3 dujų (kWh/m3).

ESPS – elektroninė skirstymo paslaugų užsakymo ir administravimo sistema gamtinių dujų skirstymo sistemos naudotojams, kurie per metus sunaudoja daugiau kaip 207,98 MWh gamtinių dujų.

NVS – nuotolinio duomenų surinkimo ir valdymo sistema (NVS sistema, įrengta skirstymo sistemos naudotojams, kurie per metus sunaudoja daugiau kaip 1040 MWh gamtinių dujų).

Qmax – didžiausias leistinas dujų kiekio matavimo priemonės matuojamas srautas norminėmis sąlygomis (m3/val.).

Qmin – mažiausias leistinas dujų kiekio matavimo priemonės matuojamas srautas norminėmis sąlygomis (m3/val.).

Gamtinių dujų tiekimo saugumo papildomos dedamosios prie gamtinių dujų perdavimo kainos lėšos (toliau – saugumo dedamosios lėšos) – perdavimo sistemos naudotojų mokėtinos lėšos SGD terminalo, jo infrastruktūros ir jungties visoms pastoviosioms eksploatavimo sąnaudoms, reikalingoms SGD terminalo veiklai užtikrinti, kompensuoti.

8. Kitos Taisyklėse vartojamos sąvokos suprantamos taip, kaip jas apibrėžia Lietuvos Respublikos gamtinių dujų sektorių reglamentuojantys teisės aktai.

II. SKIRSTYMO SISTEMA

9. SSO valdomą Skirstymo sistemą sudaro prie dujų perdavimo sistemos ar prie kito operatoriaus skirstymo sistemos prijungta gamtinių dujų skirstymo sistema, įskaitant gamtinių dujų skirstymo stotis.

10. Dujų slėgis konkrečioje pristatymo vietoje nustatomas vartotojo dujų sistemos (toliau – vartotojo sistema) ar kitos dujų skirstymo sistemos prijungimo metu išduodant technines prijungimo sąlygas ar naujo vartotojo sistemos prijungimo sutartyje.

11. Sistemos naudotojai gali pasinaudoti Skirstymo sistema esant šioms techninėms sąlygoms:

11.1. vartotojo sistema ar kita skirstymo sistema yra prijungta prie Skirstymo sistemos;

11.2. 11.2. yra pakankamas Skirstymo sistemos techninis pajėgumas;

11.3. dujų kiekio apskaitai yra įrengtos dujų kiekio matavimo priemonės;

11.4. dujų, kurias skirstyti prašo sistemos naudotojas, kokybė atitinka gamtinių dujų kokybės reikalavimus, patvirtintus Lietuvos Respublikos energetikos ministro 2013 m. spalio 4 d. įsakymu Nr. 1-194 „Dėl Gamtinių dujų kokybės reikalavimų patvirtinimo“ (toliau – Gamtinių dujų kokybės reikalavimai);

11.5. dujų slėgis, kurio prašo sistemos naudotojas pristatymo vietoje, atitinka pristatymo vietos techninius parametrus.

12. Skirstymo sistemos techninis pajėgumas teikiant dujų skirstymo paslaugą į konkrečią pristatymo vietą yra tai pristatymo vietai nustatytas maksimalus leistinas dujų srautas. Skirstymo sistemos ar atskirų jos dalių techninis pajėgumas nustatomas atsižvelgiant į:

12.1. geometrinius, fizinius dujotiekių ir jų įrenginių parametrus;

12.2. maksimalų darbinį slėgį;

12.3. maksimalų leistiną dujų greitį vamzdyne;

12.4. dujų ir aplinkos temperatūrą;

12.5. skirstymo sistemos įėjimo taškų maksimalius dujų srautus;

12.6. įeinančio į Skirstymo sistemą dujų srauto slėgį;

12.7. apribojimus atskirose Skirstymo sistemos vietose dėl dujų srauto bei slėgio;

12.8. dujų poreikį SSO reikmėms;

12.9. apribojimus prie Skirstymo sistemos prijungtose dujų sistemose.

13. Sistemos naudotojai, kurie naudojasi Skirstymo sistema, pristato dujas į Skirstymo sistemos įėjimo taškus ir gauna dujas Skirstymo sistemos pristatymo vietose. SSO identifikuoja pristatymo vietas ir tvarko pristatymo vietų registrą.

III SKYRIUS

SKIRSTYMO SISTEMOS OPERATORIUS

14. SSO valdo Skirstymo sistemą, skirstomų dujų srautus bendradarbiaudamas su sistemos naudotojais, perdavimo sistemos operatoriumi, kitų dujų sistemų, prie kurių prijungta Skirstymo sistema, operatoriais, vartotojais.

15. SSO bendradarbiavimas su perdavimo sistemos operatoriumi ir kitų dujų sistemų, prie kurių prijungta Skirstymo sistema, operatoriais vykdomas sutartiniais pagrindais.

16. SSO santykiai su sistemos naudotojais grindžiami skirstymo sutartimis.

17. SSO skirstymo sutartyse ar SSO interneto svetainėje nurodytu telefonu visą parą priima informacija, kuri gali turėti įtakos Skirstymo sistemos darbui: apie Skirstymo sistemoje įvykusias avarijas, sutrikimus, gedimus, rekonstrukcijos, remonto ir eksploatavimo darbus dujų sistemose ar dujotiekių apsaugos zonose.

18. SSO skirstymo paslaugų valdymui naudoja ESPS. Sistemos naudotojai, per metus sunaudojantys daugiau kaip 207,98 MWh gamtinių dujų, privalo jomis naudotis ESPS Taisyklėse numatytais atvejais ir apimtimi, SSO nustatyta tvarka, kuri skelbiama SSO interneto svetainėje. Sudarant skirstymo sutartį SSO suteikia prisijungimo vardą ir slaptažodį sistemos naudotojui naudotis ESPS. Sistemos naudotojas užtikrina slaptažodžio apsaugą, nesuteikia teisės naudotis ESPS tretiesiems asmenims ir atsako už duomenų gautų ar teikiamų per ESPS konfidencialumą.

19. Tuo atveju, kai ESPS neveikia, esant ESPS darbo sutrikimams, visos procedūros, numatytos šiose Taisyklėse vykdyti per ESPS, atliekamos raštu (elektroniniu paštu, paštu, faksimiliniu ryšiu).

IV SKYRIUS

SKIRSTYMO PASLAUGŲ RIBŲ NUSTATYMAS

20. SSO suteikia skirstymo paslaugą nuo Skirstymo sistemos įėjimo taško iki Skirstymo sistemos pristatymo vietos.

21. Skirstymo sistemos įėjimo taškas nustatomas SSO ir operatoriaus, su kurio sistema sujungta Skirstymo sistema, tarpusavio susitarimu. Įėjimo taško vieta įforminama atsakomybės ribų aktu.

22. Skirstymo sistemos pristatymo vieta nustatoma vadovaujantis gamtinių dujų tiekimo ir vartojimo taisyklių, patvirtintų Lietuvos Respublikos energetikos ministro 2014 m. spalio 10 d. įsakymu Nr. 1-248 „Dėl Gamtinių dujų tiekimo ir vartojimo taisyklių patvirtinimo“ (toliau – Gamtinių dujų tiekimo ir vartojimo taisyklės), nustatytais principais.

23. Pristatymo vietas identifikuoja SSO tuo atveju, kai yra pasirašyti atsakomybės ribų aktai, pristatymo vieta sutampa su atsakomybės ribų akte nustatyta atsakomybės riba. Pristatymo vietų duomenys įrašomi į skirstymo sutartį.

V SKYRIUS

SKIRSTYMO SISTEMOS NAUDOTOJAI, JŲ TEISĖS IR PAREIGOS

24. Skirstymo sistemos naudotojai gali būti su SSO sudarę skirstymo sutartis asmenys:

24.1. tiekimo įmonės;

24.2. vartotojai;

24.3. prie skirstymo sistemos prijungtos kitos skirstymo įmonės.

25. Gamtinių dujų skirstymo sistemos naudotojai įsipareigoja:

25.1. prieš pradėdami naudotis gamtinių dujų skirstymo sistema, sudaryti skirstymo sutartį su SSO;

25.2. laikytis Taisyklėse ir skirstymo sutartyje nustatytų reikalavimų;

25.3. iki dujų skirstymo pradžios sudaryti dujų pirkimo‒pardavimo sutartį;

25.4. iki dujų skirstymo pradžios sudaryti perdavimo paslaugų sutartį su perdavimo sistemos operatoriumi perdavimo;

25.5. ne vėliau kaip prieš 7 kalendorines dienas iki dujų skirstymo pradžios pateikti SSO dujų pirkimo–pardavimo sutarties kopiją ar kitą dokumentą, patvirtinantį dujų įsigijimą, dujų perdavimo paslaugų sutarties kopiją ar kitą dokumentą, patvirtinantį perdavimo paslaugų sutarties sudarymą;

25.6. saugiai eksploatuoti sistemos naudotojų gamtinių dujų sistemas ir dujinius prietaisus;

25.7. pristatyti į Skirstymo sistemos įėjimo tašką (-us) sistemos naudotojui reikalingą dujų kiekį;

25.8. priimti dujas Skirstymo sistemos pristatymo vietoje (-ose), numatytoje (-ose) skirstymo sutartyje;

25.9. į Skirstymo sistemos įėjimo tašką (-us) patiekti tokį dujų kiekį, koks yra paimamas pristatymo vietoje;

25.10. laikytis Balansavimo taisyklių, vykdyti jose nustatytas sistemos naudotojo pareigas;

25.11. vykdyti SSO nurodymus, siekiant užtikrinti subalansuotą Skirstymo sistemos darbą;

25.12. kartu su SSO atstovu dalyvauti plombuojant gamtinių dujų skirstymo sistemas (matavimo priemones) ir jų atjungimo bei aplankos linijų uždaromuosius įtaisus;

25.13. užtikrinti, kad SSO įgalioti darbuotojai, pateikę tarnybinius pažymėjimus, nuo 8 iki 21 valandos galėtų kontroliuoti sistemos naudotojų gamtinių dujų apskaitos sistemas (matavimo priemones) bei patikrinti gamtinių dujų apskaitos tvarkingumą;

25.14. užtikrinti gamtinių dujų apskaitos sistemų (matavimo priemonių), esančių naudotojų valdose, saugumą ir jų plombų neliečiamumą;

25.15. nedelsiant pranešti SSO apie sistemos naudotojo gamtinių dujų sistemos avarijas, sutrikimus ir gedimus, gaisrus bei jo teritorijoje esančių gamtinių dujų apskaitos sistemų (matavimo priemonių) darbo sutrikimus ar kitokius pažeidimus;

25.16. vykdyti SSO nurodymus dėl dujų skirstymo ribojimų ar nutraukimo, kai dujų skirstymas ribojamas Taisyklėse ar teisės aktuose nustatytais atvejais, taip pat skirstymo sistemos avarijų, sutrikimų, gedimų, ekstremalių situacijų dujų sektoriuje atvejais;

25.17. neviršyti gamtinių dujų skirstymo sutartyje nustatyto leistino naudoti gamtinių dujų srauto (m3/val.);

25.18. sumokėti už gamtinių dujų skirstymą Taisyklėse nustatyta tvarka ir terminais;

25.19. tiksliai fiksuoti sunaudotus gamtinių dujų kiekius bei Taisyklėse nustatyta tvarka teikti šiuos duomenis bei dujų kiekio matavimo priemonių rodmenis SSO;

25.20. naudoti tik nustatyta tvarka suprojektuotas ir įrengtas gamtinių dujų sistemas, dujinius prietaisus;

25.21. nedelsiant informuoti SSO apie prie SSO skirstymo sistemos prijungtos vartotojo sistemos nuosavybės ar valdymo ir naudojimo teisių pasikeitimą (perleidimas tretiesiems asmenims, jų praradimą, apribojimą ar kitokį suvaržymą);

25.22. SSO reikalavimu pateikti visų savo prievolių, kurios atsiranda iš su SSO sudarytų skirstymo sutarčių, tinkamo įvykdymo užtikrinimą, kai sistemos naudotojas laiku neatsiskaito su SSO už suteiktas skirstymo paslaugas;

25.23. Taisyklėse nustatyta tvarka informuoti SSO apie reikalingus paskirstyti dujų kiekius, skirstomų dujų kiekio pasikeitimus;

25.24. pagal SSO raštu pateiktus paklausimus teikti SSO informaciją, leidžiančią įvertinti sistemos naudotojo dujų poreikį, ir atlikti poreikio prognozę;

25.25. prieš 70 kalendorinių dienų iki kitų metų pradžios SSO pateikti prašymą dėl vartotojo galios ir gamtinių dujų kiekio poreikio, kuriame turi būti nurodyta: gamtinių dujų paskirstymo laikotarpis, gamtinių dujų priėmimo vieta, gamtinių dujų pristatymo vieta, didžiausias ir mažiausias leistinas gamtinių dujų kiekis pristatymo vietoje (kWh), didžiausias per parą paskirstomas gamtinių dujų kiekis (vartotojo galia) pristatymo vietoje (MWh/per parą), per metus į pristatymo vietą reikalingas paskirstyti gamtinių dujų kiekis (MWh/per metus), didžiausias gamtinių dujų slėgis pristatymo vietoje, barais (bar), naudotojo pavadinimas, adresas ir kiti duomenys apie naudotojo sistemą, jeigu reikalingi pakeitimai, informacija apie numatomą sezoninį gamtinių dujų paskirstymą, reikalingas pertraukiamas ar nepertraukiamas gamtinių dujų paskirstymas, informacija apie gamtinių dujų sistemą prižiūrintį bei atsakingą už naudotojo sistemos eksploatavimą asmenį;

25.26. atlyginti SSO patirtus nuostolius (žalą), kai sistemos naudotojas nevykdo skirstymo sutartyje, Taisyklėse ir teisės aktuose nustatytų reikalavimų.

25.27. atlyginti SSO neeilinės dujų kiekio matavimo priemonės metrologinės patikros sąnaudas ir su tuo susijusias išlaidas, kai sistemos naudotojo prašymu atlikus neeilinę dujų kiekio matavimo priemonės patikrą nustatoma, kad dujų kiekio matavimo priemonė atitinka teisės aktų reikalavimus;

25.28. nedelsiant pranešti SSO apie nutraukiamas dujų pirkimo‒pardavimo, dujų perdavimo paslaugų bei dujų pirkimo‒pardavimo ir paslaugų teikimo sutartis su vartotojais;

25.29. pranešti SSO apie naujai sudarytas dujų pirkimo–pardavimo ir paslaugų teikimo sutartis su vartotojais ne vėliau kaip kitą dieną po sutarties sudarymo arba prieš 20 kalendorinių dienų iki dujų skirstymo pradžios, sistemos naudotojui keičiant tiekimo įmonę;

25.30. sistemos naudotojas – tiekimo įmonė iš anksto, ne vėliau kaip prieš 60 kalendorinių dienų, privalo informuoti SSO apie dujų tiekimo veiklos nutraukimą ar sustabdymą, kuris gali pareikalauti garantinio dujų tiekimo pažeidžiamiems vartotojams, nurodant veiklos nutraukimo ar sustabdymo priežastis;

25.31. sistemos naudotojai, turintys 100 kW ir didesnės bendros galios dujinius prietaisus ar dujinius technologinius įrenginius, turi paskirti už sistemos naudotojo gamtinių dujų sistemos eksploatavimą atsakingus asmenis, atestuotus teisės aktų nustatyta tvarka;

25.32. ne vėliau kaip per 10 kalendorinių dienų raštu informuoti SSO apie teisinio statuso, pavadinimo, adreso ar kitų rekvizitų pasikeitimus;

25.33. užtikrinti, kad patiektų dujų kokybė įėjimo taške atitiktų Gamtinių dujų kokybės reikalavimų ir kitų teisės aktų reikalavimus;

25.34. vykdyti kitas teisės aktuose nustatytas pareigas.

26. Gamtinių dujų skirstymo sistemos naudotojai papildomai įsipareigoja kai sistemos naudotojas yra gamtinių dujų vartotojas:

26.1. skirstymo sutartyje nustatytais terminais ir tvarka pristatyti SSO į priėmimo vietą gamtines dujas bei priimti iš SSO į pristatymo vietą paskirstytas dujas;

26.2. laikytis skirstymo sutartyje nustatyto gamtinių dujų vartojimo režimo;

26.3. užsakyti tik tokią vartotojo galią, kokia sistemos naudotojui yra reikalinga ir būtina, kad naudotojas galėtų tenkinti savo gamtinių dujų poreikį;

26.4. kartu su SSO atstovu dalyvauti plombuojant dujų kiekio matavimo priemones, išardomus dujų sistemos sujungimus bei įtaisus, kai jie įrengti sistemos naudotojo valdose ar nekilnojamame daikte;

26.5. užtikrinti vartotojo teritorijoje esančių skirstomųjų dujotiekių, dujotiekio įrenginių (dujų slėgio reguliavimo įrenginių, uždaromųjų įtaisų, NVS, dujų kiekio matavimo priemonių) ir jų plombų saugumą, apsaugą nuo mechaninių pažeidimų, o pastebėjus jų sutrikimus, avarijas, gedimus, pažeistas plombas ar kitokius pažeidimus, nedelsiant sutartyje nurodytais ar viešai skelbiamais telefonais informuoti SSO;

26.6. pasirašyti aktą, kuriuo SSO atstovai įformina skirstymo sistemos, esančios vartotojo valdose avarijas, sutrikimus, kitus įvykius (gedimus), dujų kiekio matavimo priemonių, išardomų sujungimų, plombų, lipdukų pažeidimus;

26.7. užtikrinti dujų kiekio matavimo priemonėms, įrengtoms vartotojo patalpose, projekte numatytas aplinkos sąlygas;

26.8. atlyginti SSO patirtus nuostolius (žalą), kai sistemos naudotojas neteisėtai naudoja dujas;

26.9. teisės aktų nustatytais atvejais ir tvarka SSO nurodymu atjungti vartotojo objektą nuo Skirstymo sistemos;

26.10. vykdyti pagrįstus SSO reikalavimus ir teikti reikalingą informaciją, siekiant subalansuoti Skirstymo sistemos veikimą;

26.11. vykdyti kitas teisės aktuose ir Taisyklėse nustatytas pareigas.

27. Buitiniai gamtinių dujų skirstymo sistemos naudotojai papildomai įsipareigoja:

27.1. išklausyti saugaus gamtinių dujų naudojimo instruktažą ir informuoti šeimos narius, kaip saugiai naudotis gamtinių dujų sistema;

27.2. periodiškai tikrinti dūmtraukius ir vėdinimo kanalus, susijusius su buitiniam naudotojui nuosavybės teise priklausančiomis ar teisėtai valdomomis patalpomis, kuriose naudojamos gamtinės dujos, prireikus juos valyti ir remontuoti;

27.3. vykdyti kitas teisės aktuose ir Taisyklėse nustatytas pareigas.

28. Gamtinių dujų skirstymo sistemos naudotojų teisės:

28.1. naudotis Skirstymo sistema, sudarius skirstymo sutartį;

28.2. gauti iš SSO tikslią informaciją apie SSO pavadinimą, buveinės adresą, įmonės kodą ir teisinę formą, teikiamas paslaugas ir jų teikimo sąlygas, gamtinių dujų tarifus (kainas) bei teikiamų paslaugų kainas, pranešimų apie tarifus (kainas) pateikimo būdus, ginčų nagrinėjimo tvarką;

28.3. reikalauti išaiškinimo, kokiu pagrindu yra suskaičiuotas mokestis ir (ar) nepriemoka (skola) už paskirstytas gamtines dujas ir suteiktas paslaugas;

28.4. įvykdžius visas savo prievoles nutraukti skirstymo sutartį, jei SSO keičiamos skirstymo sutarties sąlygos sistemos naudotojui yra nepriimtinos;

28.5. gauti skirstymo paslaugą nustatytomis skirstymo paslaugų kainomis;

28.6. gauti SSO užfiksuotus dujų apskaitos duomenis;

28.7. pranešti SSO apie laikiną dujų nevartojimą ir jo trukmę SSO;

28.8. reikalauti SSO, kad būtų atlikta neeilinė matavimo priemonės patikra. Jeigu, atlikus neeilinę matavimo priemonės patikrą, buvo nustatyta, kad gamtinių dujų matavimo priemonė atitinka jai nustatytus metrologinius reikalavimus, gamtinių dujų skirstymo sistemos naudotojas, reikalavęs atlikti neeilinę matavimo priemonės patikrą, privalo apmokėti SSO išlaidas, patirtas neeilinės matavimo priemonės metrologinės patikros metu;

28.9. dalyvauti SSO keičiant, tikrinant dujų kiekio matavimo priemones, plombas. Šių darbų metu turi teisę dalyvauti sistemos naudotojas ar jo įgaliotas atstovas;

28.10. aptikus klaidą SSO pateiktoje sąskaitoje už gamtinių dujų skirstymą, per 5 darbo dienas kreiptis į SSO dėl sąskaitos peržiūrėjimo ir tikslinimo;

28.11. vienašališkai nutraukti skirstymo sutartį, jeigu SSO nevykdo ar netinkamai vykdo sutartinius įsipareigojimus ir tai yra esminis skirstymo sutarties pažeidimas, remiantis Lietuvos Respublikos Civilinio kodekso 6.217 straipsnyje numatytais pagrindais;

28.12. kitos teisės aktais suteiktos teisės.

28.13. visi šalių ginčai ir nesutarimai, kylantys dėl skirstymo sutarties vykdymo, sprendžiami šalių tarpusavio susitarimu, o nepavykus susitarti, ginčus sprendžia Komisija ar Valstybinė energetikos inspekcija išankstinio neteisminio ginčo sprendimo tvarka. Dėl skirstymo sutarties vykdymo kylantys ginčai, kurių nepavyko išspręsti šalių tarpusavio susitarimu ir išankstinio neteisminio ginčo sprendimo tvarka, sprendžiami įstatymų nustatyta tvarka.

29. Buitinių gamtinių dujų skirstymo sistemos naudotojų papildomos teisės:

29.1. pasirinkti vieną iš kelių SSO skirstymo sutartyje ir (ar) SSO internetinėje svetainėje nurodytų apmokėjimo už sunaudotas dujas ir suteiktas paslaugas būdų;

29.2. nutraukti skirstymo sutartį, jei keičiamos skirstymo sutarties sąlygos ir jos buitiniam naudotojui yra nepriimtinos. Buitinis naudotojas turi teisę nutraukti skirstymo sutartį vienašališkai ir neatlygintinai Lietuvos Respublikos civilinio kodekso 6.390 straipsnio 1 dalyje nustatytomis sąlygomis;

29.3. iškilus šalių ginčams, Sutarčių su buitiniais vartotojais dėl gamtinių dujų tiekimo, perdavimo ir skirstymo standartinių sąlygų aprašo numatytomis sąlygomis kreiptis dėl ginčų sprendimo išankstinio skundų nagrinėjimo ne teisme tvarka, o tokia tvarka ginčo neišsprendus – teisės aktų nustatyta tvarka kreiptis į teismą.

VI SKYRIUS

SSO PAREIGOS IR TEISĖS

30. SSO pareigos:

30.1. teisės aktų nustatyta tvarka saugiai, patikimai, ekonomiškai ir efektyviai eksploatuoti Skirstymo sistemą;

30.2. skirstyti gamtines dujas Taisyklėse bei SSO ir sistemos naudotojo sutartyje nustatytomis sąlygomis;

30.3. teikti esamiems ir potencialiems sistemos naudotojams skaidrias gamtinių dujų skirstymo paslaugas, nediskriminuojant ir neišskiriant jų galimybių kuo efektyviau išnaudoti ir (ar) gauti teisę pasinaudoti Skirstymo sistema bei jos techninėmis galimybėmis;

30.4. teisės aktų nustatyta tvarka prijungti sistemos naudotojų gamtinių dujų sistemas;

30.5. nedelsiant informuoti sistemos naudotojus apie gamtinių dujų sistemos avarijas, gedimus ir gamtinių dujų skirstymo režimo pažeidimus, dėl kurių gali būti sumažintas, apribotas arba nutrauktas gamtinių dujų skirstymas, bei apie dujų sistemos avarines situacijas, gedimo ar pažeidimo likvidavimo laiką;

30.6. apriboti ar nutraukti gamtinių dujų skirstymą sistemos naudotojams dėl būtinų Skirstymo sistemos remonto ar kitų sistemos naudotojų sistemų prijungimo darbų, informavus skirstymo sistemos naudotojus šiose Taisyklėse nurodyta tvarka;

30.7. SSO, dėl būtinų Skirstymo sistemos remonto ar kitų sistemos naudotojų sistemų prijungimo darbų apribodama ar nutraukdama gamtinių dujų skirstymą, apie tai papildomai įspėja vienu iš šių būdų (paštu, elektroniniu paštu, per kurjerį, faksimiliniu ryšiu) sistemos naudotoją ne vėliau kaip prieš 5 kalendorines dienas iki gamtinių dujų skirstymo nutraukimo arba apribojimo. Pranešimuose turi būti nurodytas planuojamų dujų skirstymo apribojimų ar nutraukimų laikas ir trukmė;

30.8. skirstymo sistemos naudotojui gavus raštišką SSO pranešimą apie gamtinių dujų skirstymo apribojimą ar nutraukimą ir jam per 10 kalendorinių dienų nepasiūlius kito abiem pusėms priimtino gamtinių dujų skirstymo apribojimo ar nutraukimo laiko arba visai su tuo nesutinkant, SSO pati nustato gamtinių dujų skirstymo apribojimo ar nutraukimo datą;

30.9. skelbti viešai visą parą veikiančios avarinės tarnybos telefono numerį bei užtikrinti visą parą veikiančios avarinės tarnybos darbą;

30.10. informuoti sistemos naudotoją apie galimą disbalansą;

30.11. gamtinių dujų skirstymo sistemos naudotojui prašant, padėti lokalizuoti avarijas sistemos naudotojo gamtinių dujų sistemoje. Jeigu avarija skirstymo sistemos naudotojo gamtinių dujų sistemoje įvyko ne dėl SSO kaltės, avarinės tarnybos nurodytą lokalizavimo paslaugos mokestį sumoka sistemos naudotojas;

30.12. ekstremalios padėties atveju imtis visų priemonių, kad būtų kiek įmanoma mažiau apribotas gamtinių dujų skirstymas;

30.13. įrengti ir eksploatuoti gamtinių dujų apskaitos sistemas ir matavimo priemones bei nustatytais terminais jas tikrinti, raštu nurodant sistemos naudotojo gamtinių dujų sistemos trūkumus;

30.14. dujų kiekio matavimo priemonių keitimo metu suteikti informaciją sistemos naudotojui apie dujų kiekio matavimo priemonių saugų naudojimą, rodmenų fiksavimą, plombas, užraktus, saugos žymenis ir kitas SSO taikomas dujų kiekio matavimo priemonių apsaugos priemones;

30.15. kiekvienam konkrečiai gamtinių dujų skirstymo sistemos naudotojui (išskyrus buitinį gamtinių dujų skirstymo sistemos naudotoją) apskaičiuoti šilumingumo vertę (kWh/m3) pagal duomenis, gautus iš perdavimo sistemos operatoriaus ar kitų sistemų, kurių dujos tiekiamos į SSO skirstymo sistemą;

30.16. pateikti konkrečiam sistemos naudotojui informaciją apie jam paskirstytų dujų kiekius ir kartu su PVM sąskaita faktūra parengti ataskaitinio laikotarpio paskirstytų dujų kiekio suvestinę;

30.17. teisės aktų nustatyta tvarka organizuoti gamtinių dujų apskaitos sistemų ir jų matavimo priemonių patikrą;

30.18. teisės aktų nustatyta tvarka apskaičiuoti ir viešai savo interneto svetainėje skelbti skirstymo paslaugų kainas;

30.19. į Skirstymo sistemą priimti sistemos naudotojo patiektas Gamtinių dujų kokybės reikalavimus atitinkančias dujas;

30.20. raštu informuoti sistemos naudotojus apie teisinio statuso, pavadinimo, adreso ar kitų rekvizitų pasikeitimus ne vėliau kaip per 10 kalendorinių dienų nuo rekvizitų pasikeitimo dienos;

30.21. vykdyti kitas teisės aktuose nustatytas pareigas.

31. SSO teisės:

31.1. nustatyti naudojimosi Skirstymo sistema Taisykles;

31.2. iš sistemos naudotojų, kurių įrenginiai prijungti prie Skirstymo sistemos, gauti gamtinių dujų apskaitos prietaisų rodmenis ar kitą informaciją, reikalingą pareigoms ir funkcijoms atlikti;

31.3. SSO darbuotojai, gavę sistemos naudotojų ‒ patalpų savininkų ar teisėtų valdytojų sutikimą, patekti į skirstymo sistemos naudotojų teritorijas ir (ar) patalpas, kad įrengtų, prižiūrėtų ar keistų gamtinių dujų apskaitos prietaisus ar fiksuotų jų rodmenis;

31.4. reguliariai tikrinti sistemos naudotojų gamtinių dujų suvartojimą bei gamtinių dujų apskaitos matavimo priemonių tvarkingumą. Tikrinimo rezultatus įforminti pažyma, aktu, o buitiniams gamtinių dujų skirstymo sistemos naudotojams – žyma atsiskaitymo knygelėje;

31.5. atjungti sistemos naudotojo dujų sistemą nuo dujų Skirstymo sistemos Gamtinių dujų tiekimo ir vartojimo taisyklėse nustatytais atvejais ir tvarka;

31.6. reikalauti iš esančių ir potencialių sistemos naudotojų informacijos, kuri reikalinga, siekiant suteikti teises naudotis Skirstymo sistema bei jos techninėmis galimybėmis;

31.7. apriboti arba nutraukti gamtinių dujų skirstymą, kai nustatoma, kad Skirstymo sistema kelia grėsmę žmonių gyvybei, sveikatai arba turtui, jei kita skirstymo sutarties šalis nevykdo arba netinkamai vykdo sutartimi prisiimtus įsipareigojimus, avarinių situacijų, ekstremalios padėties atvejais, dėl būtinų Skirstymo sistemos remonto ir kitų gamtinių dujų sistemų prijungimo darbų ir kitais įstatymų nustatytais atvejais;

31.8. gauti užmokestį iš sistemos naudotojų už paskirstytas dujas ir suteiktas paslaugas;

31.9. Taisyklėse numatytais atvejais reikalauti atlyginti nuostolius, susidariusius dėl sistemos naudotojo kaltės;

31.10. reikalauti apmokėti už teisės aktų reikalavimus atitinkančios dujų kiekio matavimo priemonės pakeitimą, metrologinę patikrą, transporto išlaidas, kai matavimo priemonės pakeičiamos, patikra atlikta sistemos naudotojo prašymu;

31.11. buitinio gamtinių dujų skirstymo sistemos naudotojo nemokumo atveju nutraukti gamtinių dujų skirstymo paslaugos teikimą bei atnaujinti, kai naudotojas sumoka įsiskolinimus SSO už dujų skirstymo nutraukimo, skirstymo atnaujinimo patirtas išlaidas, remiantis Komisijos patvirtintais gamtinių dujų tiekimo atjungimo ir pajungimo įkainiais;

31.12. atsisakyti suteikti teisę naudotis Skirstymo sistema, jeigu nėra laisvų ir nenaudojamų techninių pajėgumų arba teisė naudotis sistema trukdytų SSO vykdyti teisės aktais nustatytus viešųjų paslaugų teikimo įpareigojimus;

31.13. atsisakyti priimti skirstyti dujas, jei į įėjimo tašką pristatomos dujos neatitinka Gamtinių dujų kokybės reikalavimų, tol, kol bus pateikti akredituotos laboratorijos dokumentai, įrodantys, kad dujos atitinka teisės aktais nustatytus dujų kokybės reikalavimus;

31.14. reikalauti iš sistemos naudotojų, pažeidusių nustatytą atsiskaitymo už sistemos naudotojui suteiktas skirstymo paslaugas tvarką, pateikti prievolių tinkamo įvykdymo užtikrinimą;

31.15. kontroliuoti dujų kiekio matavimo priemonių rodmenų deklaravimo teisingumą;

31.16. vienašališkai nutraukti skirstymo sutartį, jeigu sistemos naudotojas nevykdo ar netinkamai vykdo sutartį, ir tai yra esminis sutarties pažeidimas, remiantis Lietuvos Respublikos civilinio kodekso 6.217 straipsnyje numatytais pagrindais;

31.17. kitas teisės aktais suteiktas ir Taisyklėse nurodytas teises.

VII SKYRIUS

GAMTINIŲ DUJŲ KIEKIO MATAVIMAS IR APSKAITA

32. SSO, vykdydama skirstomų dujų apskaitos funkciją, skaičiuoja skirstomų dujų kiekius ir kontroliuoja atsiskaitymą už suteiktas skirstymo paslaugas. Ši funkcija vykdoma, remiantis teisės aktų reikalavimais ir įrengtų dujų kiekio matavimo priemonių rodmenimis.

33. Skirstymo sistemose dujų kiekis apskaitomas tūrio vienetais (m3) ir (ar) energijos vienetais (kWh), naudojant dujų viršutinį šilumingumą. Atsiskaitymui už dujų skirstymo paslaugas dujų kiekis apskaitomas energijos vienetais (kWh).

34. Dujų kiekio matavimo vienetas yra kubinis metras (m3), esant norminėms sąlygoms.

35. Dujų kiekio energijos vertė skaičiuojama kilovatvalandėmis (kWh), t. y. kubinius metrus norminėmis sąlygomis dauginant iš dujų energetinės vertės, išreikštos kWh/m3.

36. Dujų kiekio matavimas ir nustatymas vykdomas vadovaujantis Gamtinių dujų apskaitos tvarkos aprašu, patvirtintu Lietuvos Respublikos energetikos ministro 2013 m. gruodžio 27 d. įsakymu Nr. 1-245 „Dėl Gamtinių dujų apskaitos tvarkos aprašo patvirtinimo“ (toliau – Gamtinių dujų apskaitos tvarkos aprašas).

37. SSO ir sistemos naudotojas fiksuoja tokius dujų kiekio matavimo priemonės rodmenis:

37.1. naujai įrengtos dujų kiekio matavimo priemonės rodmenis;

37.2. periodinius ataskaitinių laikotarpių rodmenis ir priskaitytą dujų kiekį;

37.3. rodmenis tos datos, kai įsigalioja dujų pirkimo–pardavimo ir paslaugų teikimo sutartis ar (arba) kai yra pakeista tiekimo įmonė;

37.4. rodmenis tos datos, kai dujų kiekio matavimo priemonės, kurios fiksuoja ne paros rodmenis, pakeičiamos į dujų kiekio matavimo priemones, kurios fiksuoja paros rodmenis (išskyrus buitinius sistemos naudotojus);

37.5. rodmenis tos datos, kai dujų tiekimas ar vartojimas buvo sustabdytas, pakeistos dujų kiekio matavimo priemonės rodmenis.

VIII SKYRIUS

PAJĖGUMŲ (GALIOS) UŽSAKYMO IR PASKIRSTYMO TVARKA BEI VIRŠYTŲ PAJĖGUMŲ KAINOS NUSTATYMAS

38. Ilgalaikių pajėgumų (galios) užsakymas:

38.1. sistemos naudotojai prieš 70 kalendorinių dienų iki kitų metų pradžios SSO pateikia prašymą dėl vartotojo galios ir gamtinių dujų kiekio poreikio, kuriame turi būti nurodyta:

38.1.1. gamtinių dujų paskirstymo laikotarpis;

38.1.2. gamtinių dujų priėmimo vieta;

38.1.3. gamtinių dujų pristatymo vieta;

38.1.4. didžiausias ir mažiausias leistinas gamtinių dujų kiekis pristatymo vietoje (kWh/val.);

38.1.5. didžiausias per parą paskirstomas gamtinių dujų kiekis šilumine verte (vartotojo galia) pristatymo vietoje (MWh/per parą);

38.1.6. per metus į pristatymo vietą reikalingas paskirstyti gamtinių dujų kiekis šilumine verte (MWh/per metus);

38.1.7. didžiausias gamtinių dujų slėgis pristatymo vietoje, barais (bar);

38.1.8. sistemos naudotojo pavadinimas, adresas ir kiti duomenys apie sistemos naudotojo gamtinių dujų sistemą, jeigu reikalingi pakeitimai, informacija apie numatomą sezoninį gamtinių dujų paskirstymą, reikalingas pertraukiamas ar nepertraukiamas gamtinių dujų paskirstymas;

38.1.9. informacija apie gamtinių dujų sistemą prižiūrintį bei atsakingą už naudotojo sistemos eksploatavimą asmenį;

38.1.10. sistemos naudotojai turi pateikti gamtinių dujų pirkimo‒pardavimo ir perdavimo paslaugų teikimo sutarčių išrašus (be dujų pirkimo kainos) SSO prieš 7 dienas iki dujų skirstymo pradžios;

38.2. SSO turi įvertinti, ar prašomoji sistemos naudotojo galia ir dujų kiekis priėmimo ir pristatymo vietoje ir kiti sistemos naudotojo prašomi parametrai yra įmanomi. SSO per 7 dienas nuo sistemos naudotojo prašymo gavimo dienos turi pranešti sistemos naudotojui apie visišką ar dalinį sistemos naudotojo prašyme nurodytų dujų vartojimo galių ir dujų kiekių poreikių patvirtinimą arba atsisakymą leisti pasinaudoti skirstymo sistema.

39. Pajėgumų (galios) užsakymo tikslinimo savaitei/parai tvarka:

39.1. sistemos naudotojai, sudaręs skirstymo sutartis su SSO ir kurie per metus sunaudoja daugiau kaip 207,98 MWh gamtinių dujų, per ESPS sistemą turi patikslinti planuojamus pateikti į skirstymo sistemą ir planuojamus išimti iš skirstymo sistemos gamtinių dujų kiekius;

39.2. sistemos naudotojas kiekvieną savaitę iki ketvirtadienio 12.00 val. raštu informuoja SSO apie reikalingus kitą savaitę paskirstyti per parą gamtinių dujų kiekius. Jeigu ketvirtadienis ar penktadienis yra nedarbo ar oficialios šventės diena, tai kitą savaitę reikalingų paskirstyti gamtinių dujų paros kiekių pateikimo termino pabaiga ‒ priešpaskutinė einamosios savaitės darbo diena 12.00 val.;

39.3. jeigu sistemos naudotojas šių Taisyklių 39.2. punkte nustatytu laiku nepateikia SSO kitos savaitės patikslintų paros dujų kiekių, lieka galioti paskutiniai, SSO patvirtinti paros dujų kiekiai;

39.4. SSO kiekvieną savaitę iki penktadienio 15.00 val. turi raštu informuoti sistemos naudotoją apie kitai savaitei reikalingų sistemos naudotojui paskirstyti per parą gamtinių dujų kiekių (galios užsakymo) patvirtintą arba jų atmetimą. Jeigu SSO negali skirstyti sistemos naudotojui reikalingo dujų kiekio, SSO dujų kiekius koreguoja įvertindama tai, kokius dujų kiekius galės skirstyti, ir apie tai iki penktadienio 15.00 val. raštu informuoja sistemos naudotoją. Esant situacijai kai sistemos naudotojų prašomų pajėgumų paklausa viršija SSO techninius pajėgumus, SSO sistemos naudotojams, prašantiems papildomų pajėgumų juos paskirsto proporcingai pagal pateiktą sistemos naudotojų poreikį.

Jeigu ketvirtadienis ar penktadienis yra nedarbo ar oficialios šventės diena, tai galios užsakymo patvirtinimo termino pabaiga ‒ paskutinė einamosios savaitės darbo dienos 15.00 val.;

39.5. sistemos naudotojas, suderinęs su dujas tiekiančia įmone ir SSO, gali tikslinti kitos paros dujų kiekį pristatymo vietoje iki 10 val. dienos einančios prieš dujų parą, tačiau šis dujų kiekis negali viršyti didžiausio leistino valandinio dujų srauto Qmax. Jeigu tikslinimo diena yra nedarbo ar oficialios šventės diena, tai galios užsakymo tikslinimo termino pabaiga ‒ paskutinė einamosios savaitės darbo dienos 10 val.;

39.6. jeigu SSO šių Taisyklių 39.4. punkte nustatytu laiku nepatvirtina kitos savaitės paros gamtinių dujų kiekių, Sistemos naudotojui lieka galioti Sistemos naudotojo pareikšti paros dujų kiekiai;

39.7. jeigu sistemos naudotojas Taisyklių 39.2. punkte nustatyta tvarka nepateikia SSO, o SSO Taisyklių 39.4. nustatytu laiku nepatvirtina kitos savaitės paros gamtinių dujų kiekių, Sistemos naudotojui ir SSO lieka galioti paskutiniai, anksčiau SSO patvirtinti dujų kiekiai;

39.8. SSO sistemos naudotojui einamąją parą prieš tikslinimo parą iki 15.30 val. dienos turi informuoti apie tikslinamai parai patvirtintą kiekį ar jo atmetimą, reikalingą sistemos naudotojui;

39.9. jeigu ESPS dėl technologinių problemų neveikia, užsakymai ir tikslinimai SSO nustatyta forma pateikiami raštu, faksu.

40. Kainos už viršytus pajėgumus nustatymas:

40.1. SSO sistemos naudotojui, konkrečią parą tam tikroje dujų pristatymo vietoje viršijusiam tai parai toje vietoje jo įsigytus pajėgumus (galią), apskaičiuoja papildomą mokestį už pajėgumų (galios) viršijimą, kurį sistemos naudotojas turi sumokėti SSO atsiskaitant už skirstymo paslaugas Taisyklėse nurodyta tvarka;

40.2. sistemos naudotojui fiksuojamas konkrečią parą viršytas pajėgumų (galios) kiekis yra lygus sistemos naudotojo į tam tikrą pristatymo vietą tą parą patiekto ar pristatyto dujų kiekio ir toje vietoje tai parai jo įsigytų pajėgumų (galios) kiekio skirtumui – jei skirtumas teigiamas, kitu atveju (jei skirtumas neigiamas) – 0 (nuliui);

40.3. jei sistemos naudotojui pagal 40.2 punktą užfiksuotas konkrečią parą tam tikroje pristatymo vietoje viršytas pajėgumų (galios) kiekis sudaro ne daugiau kaip 3 % įsigytų tai parai toje pristatymo vietoje pajėgumų (galios), skaičiuojant papildomą mokestį kaina už kiekvieną viršytų pajėgumų (galios) vienetą yra lygi per metus skirstomų gamtinių dujų pagal sistemos naudotojų grupes pajėgumų (galios) kainai;

40.4. jei sistemos naudotojui pagal 40.2 punktą užfiksuotas konkrečią parą tam tikroje pristatymo vietoje viršytas pajėgumų (galios) kiekis sudaro daugiau kaip 3 % įsigytų tai parai toje vietoje pajėgumų (galios), skaičiuojant papildomą mokestį, kaina už kiekvieną viršytą virš 3 % ribos pajėgumų (galios) vienetą yra lygi per metus transportuojamų gamtinių dujų sistemos naudotojų grupės pajėgumų (galios) kainai, padaugintai iš Taisyklių 40.5 punkte nurodyto koeficiento;

40.5. sistemos naudotojams paros pajėgumų (galios) viršijamo kainos koeficientas nustatomas atsižvelgiant, kuriai sistemos naudotojų grupei pagal suvartojama dujų kiekį per metus priskiriamas sistemos naudotojas, vadovaujantis ilgalaikiais pajėgumų (galios) užsakymais:

Grupė	Skirstomas dujų kiekis per metus, MWh	Kainos koeficientas
1	Iki 5,200	1,5
2	Nuo 5,200 iki 207,98

3	Nuo 207,98 iki 1040

4	Nuo 1040 iki 10399

5	Nuo 10399 iki 51995

6	Nuo 51995 iki 155985

7	Nuo 155985	3,0

IX SKYRIUS

SKIRSTOMO DUJŲ KIEKIO NUSTATYMAS IR SKIRSTYMO SĄLYGOS

41. Paskirstytas dujų kiekis Skirstymo sistemoje nustatomas, vadovaujantis Gamtinių dujų apskaitos tvarkos aprašu.

42. Paskirstytų dujų kiekis skirstymo sistemoje atsiskaitymų tikslais per ataskaitinį laikotarpį sistemos naudotojui nustatomas sumuojant paskirstytus dujų kiekius:

42.1. per NVS gautus dujų kiekių matavimo priemonių rodmenis iš kasdienės apskaitos vietų;

42.2. sistemos naudotojų raštu, ESPS sistema, elektroniniu paštu, faksu deklaruotus dujų kiekio matavimo priemonių rodmenis iš kasdienės apskaitos vietų, kai NVS neveikia, pagal duomenis iš nekasdienių apskaitos vietų, gautus elektroniniu paštu, faksu.

42.3. Pagal SSO apskaičiuotą sistemos naudotojo buitiniams vartotojams paskirstytų dujų kiekį.

43. Paskirstytam dujų kiekiui nustatyti SSO turi teisę naudoti SSO užfiksuotus dujų kiekio matavimo priemonių rodmenis, jeigu iš jų yra galimybė nustatyti per ataskaitinį laikotarpį sistemos naudotojui paskirstytą dujų kiekį.

44. Kai SSO darbuotojų užfiksuoti dujų kiekio matavimo priemonių rodmenys ir duomenys skiriasi nuo sistemos naudotojo deklaruotų ar per NVS surinktų duomenų, taikomi SSO darbuotojų užfiksuoti dujų kiekio matavimo priemonių duomenys, apie tai informavus sistemos naudotojus.

45. Vadovaujantis Balansavimo taisyklėmis sistemos naudotojai, kurie per metus sunaudoja daugiau kaip 207,98 MWh gamtinių dujų, apskaitos vietoje apskaitytą dujų kiekį ir dujų kiekio matavimo priemonių rodmenis privalo pranešti (deklaruoti ESPS sistema) tokiais terminais:

45.1. iš kasdienių apskaitos vietų, kai nuotolinio duomenų surinkimo sistema (NVS) neveikia ir kai dėl to yra gautas pranešimas iš SSO – iki 10 val. darbo dienos, einančios po praėjusios paros, už kurią turi būti deklaruoti duomenys;

45.2. iš nekasdienių apskaitos vietų – iki 10 val. darbo dienos einančios po dujų paros ir ne vėliau kaip antrąją darbo dieną pasibaigus ataskaitiniam mėnesiui, už per ataskaitinį laikotarpį priimtą dujų kiekį ir dujų kiekio matavimo priemonių rodmenis;

45.3. per 5 darbo dienas pasibaigus buitinių sistemos naudotojų atsiskaitymo už ataskaitinį mėnesį laikotarpiui – buitinių sistemos naudotojų dujų kiekio matavimo priemonių rodmenis ir suvartotą dujų kiekį per ataskaitinį laikotarpį.

46. Dujų kiekio matavimo priemonių duomenis SSO gali perduoti, deklaruoti įgalioti skirstymo sutartyse nurodyti asmenys.

47. Kai yra atliekama dujų kiekio matavimo priemonės metrologinė patikra arba kai gamtinių dujų sistemos naudotojams ar buitiniams gamtinių dujų sistemos naudotojams SSO praneša apie pastebėtą dujų kiekio matavimo priemonės gedimą, išderinimą, dujų kiekis skaičiuojamas nuo dujų kiekio matavimo priemonės gedimo, išderinimo pradžios iki gedimo pašalinimo bei suderinimo dienos ar kol atliekama patikra pagal paskutinių 3 parų vidutinį dujų suvartojimą, įvertinant dujinių prietaisų darbinį galingumą arba skaičiuojamas kitu būdu šalims susitarus. Tokiu pat būdu dujų kiekis apskaičiuojamas, kai neveikia nuotolinio duomenų surinkimo sistema ir SSO negauna duomenų Šiame Taisyklių skyriuje nustatyta tvarka.

48. Jei gamtinių dujų sistemos naudotojams dujų srautas nesiekia skirstymo sutartyje nurodytos mažiausios leistinos dujų srauto ribos Qmin, sistemos naudotojams jis skaičiuojamas pagal mažiausią leistiną dujų srautą Qmin.

49. SSO sumuoja nebuitiniam sistemos naudotojui paskirstytą ir (ar) apskaičiuotą dujų kiekį už ataskaitinį laikotarpį ir parengia skirstytų dujų kiekių suvestinę, kurią kartu su PVM sąskaita faktūra pateikia sistemos naudotojui. Suvestinė išrašoma tiems sistemos naudotojams, kurie per metus sunaudoja daugiau kaip 207,98 MWh gamtinių dujų. Kai į pristatymo vietą dujas rengiasi tiekti kitas gamtinių dujų sistemos naudotojas (kita tiekimo įmonė), dujų matavimo priemonės rodmuo ir tiekimo įmonės keitimo procedūra vykdoma vadovaujantis Gamtinių dujų tiekimo ir vartojimo taisyklių nustatyta tvarka.

X SKYRIUS

DUJŲ KOKYBĖ

50. Dujų kokybė skirstymo sistemos įėjimo taške ir pristatymo vietose turi atitikti Gamtinių dujų kokybės reikalavimų ir kitais teisės aktais nustatytus dujų kokybės reikalavimus.

51. Dujų kokybės parametrus skirstymo sistemos įėjimo taške (perdavimo sistemos ar kitos dujų sistemos, prie kurios prijungta skirstymo sistema, išėjimo taške) nustato dujų sistemos, prie kurios prijungtas skirstymo sistemos įėjimo taškas operatorius.

52. Perdavimo sistemos ar kitos dujų sistemos, kuri transportuoja dujas į skirstymo sistemą, operatorius teikia informaciją SSO apie į skirstymo sistemos įėjimo taškus pristatomų dujų kokybės parametrus (tankį, santykinį tankį, azoto ir anglies dvideginio kiekį, šilumingumo vertę) reikalingus dujų spūdumui ir dujų kiekiui norminėmis sąlygomis apskaičiuoti skirstymo sistemoje.

53. Jei į skirstymo sistemos įėjimo tašką pristatomos dujos neatitinka Gamtinių dujų kokybės reikalavimų ir kitais teisės aktais nustatytų dujų kokybės reikalavimų, SSO turi teisę atsisakyti priimti skirstyti dujas tol, kol bus pateikti nepriklausomos akredituotos laboratorijos dokumentai, įrodantys, kad dujos atitinka nustatytus dujų kokybės reikalavimus.

54. Jei į pristatymo vietą pristatomos dujos neatitinka Gamtinių dujų kokybės reikalavimų ir kitais teisės aktais nustatytų dujų kokybės reikalavimų, gamtinių dujų skirstymo sistemos naudotojas turi teisę atsisakyti priimti tokias dujas. Jei dujų tiekimo įmonė ar gamtinių dujų skirstymo sistemos naudotojas sužino, kad gamtinės dujos, kurios buvo tiekiamos arba kurios bus tiekiamos į įėjimo tašką, neatitinka Gamtinių dujų kokybės reikalavimų ir kitais teisės aktais nustatytų dujų kokybės reikalavimų, jie turi nedelsdami apie tai pranešti SSO.

XI SKYRIUS

NAUJŲ VARTOTOJŲ PRIJUNGIMO PRIE SKIRSTYMO

SISTEMOS TVARKA IR SĄLYGOS

55. Prašymą prisijungti ir naudotis gamtinių dujų skirstymo sistema gali pateikti visi fiziniai ir juridiniai asmenys, pageidaujantys naudotis gamtinių dujų skirstymo sistema.

56. Naujas gamtinių dujų skirstymo sistemos naudotojas, pageidaujantis naudotis gamtinių dujų skirstymo sistema, turi pateikti SSO prašymą prisijungti prie gamtinių dujų skirstymo sistemos, užpildydamas specialiai parengtą naujo naudotojo prašymo formos šabloną (1 ir 2 priedai).

57. Naudotojas, pageidaujantis prisijungti prie gamtinių dujų skirstymo sistemos kaip nebuitinis gamtinių dujų skirstymo sistemos naudotojas, prašyme turi nurodyti: juridinio asmens pavadinimą, kodą, adresą ir kontaktus susisiekti; prijungiamo objekto paskirtį, planuojamą gamtinių dujų naudojimo pradžios datą, numatomą gamtinių dujų poreikį, išdėstomą laikotarpiais, įvertinant maksimalius ir minimalius valandinius, paros gamtinių dujų sunaudojimo pajėgumus; gamtinių dujų suvartojimo sezoniškumą ketvirčiais, mėnesiais bei kitus pagrindinius duomenis apie naudotojo gamtinių dujų sistemą; žemės sklypo planą su sklypo ribomis ir pageidaujamą dujotiekio įvado vietą, VĮ Registrų centro pažymėjimus apie įregistruotą žemės sklypą ir teises į jį bei apie įregistruotus statinius ir teises į juos, įmonės registravimo pažymėjimo kopiją ir įmonės rekvizitus, bendraturčių tarpusavio susitarimą (raštu) dėl prijungimo sutarties sudarymo siekiant prisijungti prie SSO sistemos, jei objektas priklauso keliems bendraturčiams.

58. Naudotojas, pageidaujantis prisijungti prie gamtinių dujų skirstymo sistemos kaip buitinis gamtinių dujų skirstymo sistemos naudotojas, prašyme turi nurodyti: vardą, pavardę, gimimo datą, adresą bei kitus kontaktus, reikalingus susisiekti, dujofikuojamo objekto adresą, prijungiamo objekto bei planuojamų naudoti gamtinių dujų paskirtį; šildomų patalpų plotą bei gamtinių dujų naudojimo pradžios datą ir kitą informaciją. Su prašymu turi pateikti asmens tapatybę patvirtinantį dokumentą, jei prašymą teikia įgaliotas asmuo – jis privalo pateikti teisės aktų nustatyta tvarka patvirtintą įgaliojimą, žemės sklypo planą su sklypo ribomis ir pageidaujamą dujotiekio įvado įrengimo vietą, VĮ Registrų centro pažymėjimus apie įregistruotą žemės sklypą ir teises į jį bei apie įregistruotus statinius ir teises į juos arba leidimą statybai, bendraturčių tarpusavio susitarimą (raštu) dėl prijungimo sutarties sudarymo siekiant prisijungti prie SSO sistemos, jei objektas priklauso keliems bendraturčiams.

59. SSO, išnagrinėjusi naujojo naudotojo prašymą, ne vėliau kaip per 30 kalendorinių dienų nuo prašymo gavimo informuoja naująjį naudotoją apie savo sprendimą ir siūlomas prijungimo sąlygas. Prijungimo sąlygose turi būti nurodyta įmokos už prijungimą dydis ir jos mokėjimo terminai, naujų gamtinių dujų skirstymo sistemų įrengimo terminas, skirstomų gamtinių dujų kiekis (kWh) ir slėgis (bar).

60. Naujojo naudotojo sistemos prijungimo prie gamtinių dujų skirstymo sistemos sąlygas rengia ir išduoda SSO, besiverčianti licencijuota veikla toje teritorijoje.

61. Naujasis naudotojas, sutinkantis su prijungimo sąlygomis, privalo su SSO sudaryti prijungimo sutartį. Prijungimo sutartis sudaroma pagal SSO nustatytas standartines prijungimo sutarties sąlygas.

62. Naujojo naudotojo (vartotojo) sistema prie SSO gamtinių dujų sistemos prijungiama prijungimo sutartyje nurodytais terminais, jeigu naujasis vartotojas įvykdė jam išduotų prijungimo sąlygų reikalavimus, pateikė vartotojo sistemos statybos užbaigimą patvirtinančius dokumentus ir Valstybinės energetikos inspekcijos prie Energetikos ministerijos išduotą pažymą apie vartotojo energetikos įrenginių techninės būklės patikrinimą bei pagal įkainius SSO apmokėjo prijungimo sutartyje nustatytą įmoką už sistemos prijungimą.

63. Skirstymo paslauga pradedama teikti prijungus naujojo naudotojo gamtinių dujų sistemą prie SSO gamtinių dujų skirstymo sistemos bei SSO ir naujajam naudotojui sudarius gamtinių dujų skirstymo sutartį.

64. Kiekvienas naujasis naudotojas už prijungimą prie gamtinių dujų skirstymo sistemos turi SSO sumokėti įmoką už prijungimą.

65. Įmoką už prijungimą apskaičiuoja SSO, prie kurios gamtinių dujų skirstymo sistemos prijungiamas naujasis naudotojas.

66. Įmoka už prijungimą apskaičiuojama vadovaujantis Komisijos patvirtinta metodika.

XII SKYRIUS

NAUDOJIMOSI SKIRSTYMO SISTEMA SUTARTIES SUDARYMO

TVARKA, SĄLYGOS IR FORMA

PIRMASIS SKIRSNIS

PRAŠYMAS PASINAUDOTI SKIRSTYMO SISTEMA

67. Asmenys, norintys pasinaudoti Skirstymo sistema, turi pateikti nustatytos formos prašymą SSO. Prašyme turi būti nurodyta:

67.1. prašymą pateikusio asmens rekvizitai (sistemos naudotojo pavadinimas, buveinės adresas, kodas, kontaktinė informacija), atsakingi asmenys;

67.2. prašymo tikslas;

67.3. prašomas skirstymo sutarties galiojimo laikotarpis;

67.4. objektų ir vartotojų, kuriems prašoma skirstyti dujas sąrašas, kiekvieno objekto, kuriame vartojamos dujos, adresas ir trumpas pavadinimas, charakterizuojantis objektą;

67.5. dujų tiekimo patikimumo, dujų tiekimo nutraukimo (ribojimo) grupė, pagal Gamtinių dujų tiekimo patikimumo užtikrinimo priemonių aprašą patvirtintą Lietuvos Respublikos Vyriausybės 2008 m. vasario 26 d. nutarimu Nr. 163 „Dėl gamtinių dujų tiekimo patikimumo užtikrinimo priemonių aprašo patvirtinimo“;

67.6. dujų vartojimo paskirtis; didžiausias ir mažiausias prašomas dujų srautas Qmax, Qmin (m3/h);

67.7. numatomi skirstyti dujų kiekiai (kWh) bei užsakoma vartotojo galia (kWh/per parą/per metus) pagal pristatymo vietas; kita informacija, reikalinga SSO funkcijoms vykdyti.

68. Prašymai gali būti pateikiami raštu (faksimiliniu ryšiu, registruotu laišku, per kurjerį ar pdf formatu elektroniniu paštu).

69. Prie prašymo pridedami dokumentai:

69.1. sistemos naudotojo dujų perdavimo paslaugų sutarties kopija ar dokumentas, patvirtinantis perdavimo paslaugų sutarties sudarymą. Ši sutarties kopija gali būti pateikiama vėliau, bet ne vėliau kaip 7 kalendorinės dienos iki dujų skirstymo pradžios. Vietoje dujų perdavimo paslaugų sutarties kopijos gali būti pateikiamas perdavimo sistemos operatoriaus patvirtinimas apie su sistemos naudotoju sudarytą perdavimo sutartį;

69.2. nenutrūkstamo gamtinių dujų tiekimo sutarties kopija, jeigu dujas vartotojams numatoma tiekti nenutrūkstamu režimu pagal Gamtinių dujų tiekimo patikimumo užtikrinimo priemonių aprašą patvirtintą Lietuvos Respublikos Vyriausybės 2008 m. vasario 26 d. nutarimu Nr. 163 „Dėl gamtinių dujų tiekimo patikimumo užtikrinimo priemonių aprašo patvirtinimo“;

69.3. vartotojo dujų sistemos ar dujofikuoto objekto teisėtą valdymą patvirtinantys dokumentai (Valstybės įmonės Registrų centro pažymėjimas apie nekilnojamo daikto ir daiktinių teisių į jį įregistravimą nekilnojamojo turto registre arba vartotojo dujų sistemos teisėto valdymo teisę patvirtinančios sutarties kopija). Šiuos dokumentus pateikia sistemos naudotojas – vartotojas;

69.4. asmens įgaliojimas, jei skirstymo sutartį numato pasirašyti ne įmonės vadovas ar ne vartotojo sistemos savininkas;

69.5. veiklos licencijos kopija (tiekimo įmonėms ir energijos gamybos įmonėms, jei licencija ar leidimas veiklai yra nustatyti teisės aktais);

69.6. pranešimas (pagal Gamtinių dujų tiekimo ir vartojimo taisyklių reikalavimus) apie tiekimo įmonės pakeitimą (tuo atveju, kai sistemos naudotojas prašo sudaryti skirstymo sutartį dėl vartotojų, kurie keičia tiekimo įmonę).

70. SSO, gavęs prašymą sudaryti skirstymo sutartį, turi teisę pagrįstai pareikalauti pateikti paskutines (naujausias) finansines ataskaitas ir kitą svarbią informaciją prašymą pateikusio asmens finansinei padėčiai nustatyti ir priimti sprendimą dėl jo kreditinio patikimumo. Esant didelei rizikai dėl asmens mokumo, SSO turi teisę pagrįstai pareikalauti pateikti įsipareigojimų įvykdymo užtikrinimo priemonę. SSO turi teisę reikalauti pateikti paskutines (naujausias) finansines ataskaitas ir kitą svarbią informaciją sistemos naudotojų finansinei padėčiai nustatyti bei tikrinti kreditinį sistemos naudotojų patikimumą viso skirstymo sutarties galiojimo metu.

71. SSO išnagrinėja prašymus, įvertina galimybes suteikti paslaugas ir apie tai informuoja prašymą pateikusius asmenis.

72. Prašymai nagrinėjami ir derinami su potencialiais ar esamais sistemos naudotojais šiais terminais:

72.1. prašymai sudaryti Skirstymo sutartį turi būti pateikiami SSO ne vėliau kaip prieš 70 kalendorinių dienų prieš skirstymo paslaugos suteikimo pradžią;

72.2. SSO išnagrinėja prašymą, įvertina ar prašomi techniniai pajėgumai (Qmax) yra galimi patenkinti ir per 7 kalendorines dienas nuo prašymo gavimo, raštu (faksimiliniu ryšiu ar elektroniniu paštu) pateikia sistemos naudotojui atsakymą: praneša sistemos naudotojui apie visišką ar dalinį prašymo patvirtinimą ir pasiūlo sudaryti skirstymo sutartį, pateikdamas pasirašyti Skirstymo sutarties projektą; paprašo patikslinti / papildyti prašyme nurodytą informaciją ar pateiktus dokumentus; atsisako patenkinti prašymą sudaryti Skirstymo sutartį, nurodydamas atsisakymo priežastį ir apie tai informuoja Komisiją Taisyklėse numatyta tvarka;

72.3. jeigu prašymą reikia tikslinti, sistemos naudotojas prašymą turi patikslinti ir patikslintą prašymą pateikti SSO per 3 kalendorines dienas;

72.4. SSO, gavęs patikslintą prašymą ir (ar) reikiamus dokumentus, apie sprendimą patenkinti (ar dalinai patenkinti / nepatenkinti) prašymą sistemos naudotoją raštu informuoja per 4 kalendorines dienas ir prašymo patenkinimo (ar dalinio patenkinimo) atveju pateikia pasirašyti Skirstymo sutarties projektą. Jei SSO per nurodytą terminą sistemos naudotojo neinformuoja, laikoma, kad prašymas yra patenkintas.

73. SSO turi teisę atmesti prašymą, kai:

73.1. prašyme pateikta ne visa reikalinga informacija arba ji yra klaidinga;

73.2. praleistas prašymo pateikimo terminas prašomai skirstymo paslaugos pradžiai;

73.3. nėra techninių galimybių suteikti skirstymo paslaugą;

73.4. asmuo, pateikęs prašymą, nėra sumokėjęs už anksčiau suteiktas skirstymo paslaugas;

73.5. jeigu yra nustatyta, kad prie Skirstymo sistemos prijungta vartotojo sistema neatitinka teisės aktų reikalavimų;

73.6. dėl dujų skirstymo buitiniam vartotojui jau yra sudaryta skirstymo sutartis (išskyrus atvejį, kai vartotojas keičia tiekimo įmonę);

73.7. jeigu prašymą reikia tikslinti, o sistemos naudotojas reikalaujamos informacijos ir (ar) dokumentų po SSO prašymo patikslinti prašymą per 3 kalendorines dienas nepateikia;

73.8. vartotojas (sistemos naudotojas), pateikęs prašymą, nėra teisėtas objekto, į kurį prašoma skirstyti dujas, savininkas ar valdytojas;

73.9. pateikti ne visi reikalingi dokumentai, priedai pridedami prie prašymo ar prašymas nepasirašytas atsakingo asmens;

73.10. jeigu ne mažiau kaip prieš 3 kalendorines dienas iki prašomo skirstymo paslaugų suteikimo laikotarpio pradžios sistemos naudotojas nesudaro Skirstymo sutarties;

73.11. kitais teisės aktų nustatytais atvejais.

74. Apie atsisakymą patenkinti prašymą naudotis Skirstymo sistema (išskyrus atsisakymą dėl tiekimo įmonės pakeitimo) Operatorius per 10 darbo dienų informuoja Komisiją.

ANTRASIS SKIRSNIS

SKIRSTYMO PASLAUGŲ SUTARTIES SUDARYMAS IR VYKDYMAS

75. Sistemos naudotojui skirstymo paslauga teikiama tik sudarius Skirstymo sutartį. Skirstymo sutartis sudaroma pagal standartines sąlygas (Taisyklių priedas Nr. 3).

76. Skirstymo sutartis sudaroma po prašymo sudaryti sutartį nagrinėjimo ir SSO patvirtinimo apie galimybes patenkinti prašymą.

77. Skirstymo sutartis turi būti parengiama ir pasirašoma tokiais terminais:

77.1. sistemos naudotojas Skirstymo sutarties projektą atsiustą faksu arba elektroniniu paštu turi pasirašyti ir atsiųsti (faksimiliniu ryšiu ar elektroniniu paštu) SSO per 3 kalendorines dienas nuo Skirstymo sutarties projekto gavimo;

77.2. jei SSO parengtame Skirstymo sutarties projekte yra klaidų ar neatitikimų, prašymo teikėjas apie tai nedelsiant turi pranešti SSO ir Skirstymo sutarties šalys tarpusavio susitarimu turi pakoreguoti Skirstymo sutarties projektą;

77.3. Skirstymo sutartis turi būti pasirašyta ne vėliau kaip prieš 3 kalendorines dienas iki skirstymo paslaugos suteikimo pradžios;

77.4. SSO, gavęs iš sistemos naudotojo pasirašytą Skirstymo sutarties projektą, Skirstymo sutarties originalus (2 egzempliorius) per 5 kalendorines dienas išsiunčia sistemos naudotojui. Pasirašius Skirstymo sutarties originalus, vieną egzempliorių sistemos naudotojas grąžina SSO.

78. Tuo atveju, kai sistemos naudotojas nepasirašo Skirstymo sutarties prieš 3 kalendorines dienas iki skirstymo paslaugos suteikimo pradžios, skirstymo paslaugos teikimo pradžia nukeliama vėlesniam laikui arba SSO turi teisę Skirstymo sutarties nesudaryti ir prašymą sudaryti Skirstymo sutartį atmesti (pripažinti prašymą negaliojančiu), apie tai nedelsiant informuojant sistemos naudotoją ir Komisiją.

79. Šiose Taisyklėse ir teisės aktuose numatytais atvejais SSO turi teisę atsisakyti sudaryti Skirstymo sutartį.

80. Skirstymo sutartyje nurodoma:

80.1. Skirstymo sutarties šalys ir jų rekvizitai, šalių atstovai;

80.2. sutarties objektas;

80.3. dujų skirstymo laikotarpis;

80.4. dujų kiekiai, vartotojo galia, dujų skirstymo, ribojimo sąlygos;

80.5. dujų kiekio apskaita ir dujų kokybė;

80.6. skirstymo paslaugų kainos ir apmokėjimas už paslaugas;

80.7. šalių atsakomybė, ginčų sprendimo tvarka;

80.8. Skirstymo sutarties pakeitimo, nutraukimo ir galiojimo sąlygos;

80.9. konfidencialumo užtikrinimas;

80.10. avarinės tarnybos pavadinimas, adresas ir kontaktinė informacija;

80.11. dujų priėmimo, pristatymo vietos ir objektų duomenys;

80.12. kitos teisės aktais numatytos ir Skirstymo sutarties šalių sutartos nuostatos.

81. Skirstymo sutartys sudaromos vienerių metų laikotarpiui. Sistemos naudotojo prašymu gali būti sudaromos neterminuotos Skirstymo sutartys.

82. Dujos skirstomos pagal Taisyklėse nurodytas ir Skirstymo sutartyje numatytas sąlygas. Nenutrūkstamas dujų skirstymas užtikrinamas į tuos objektus, dėl kurių yra sudaryta dujų tiekimo (dujų pirkimo–pardavimo) sutartis, užtikrinanti nenutrūkstamą dujų tiekimą.

83. Skirstymo sutartis laikoma sudaryta nuo tada, kai ją pasirašo abi sutarties šalys. Šalių pasirašyta Skirstymo sutartis persiųsta faksu ar elektroniniu paštu galioja ir turi juridinę galią, kol šalys persiunčia viena kitai sutarties originalą.

84. Skirstymo sutartis įsigalioja jos sudarymo dieną, jeigu nenurodoma kita jos įsigaliojimo data, ir galioja iki Skirstymo sutartimi nustatyto dujų skirstymo laikotarpio pabaigos arba visiško Skirstymo sutarties šalių prievolių įvykdymo.

85. Skirstymo sutartis sudaroma lietuvių kalba, po vieną egzempliorių kiekvienai šaliai.

86. Terminuotos Skirstymo sutarties galiojimo laikotarpis gali būti pratęsiamas šalių susitarimu. Sutarties pratęsimui taikomos prašymo nagrinėjimo procedūros ir terminai.

87. Skirstymo sutartis, jos pakeitimai, papildymai ir priedai sudaromi raštu.

88. Visi Skirstymo sutartyje nurodyti šalių pranešimai siunčiami raštu, paskutiniu Skirstymo sutarties šalių pateiktu adresu, vienu iš šių būdų – paštu, per kurjerį, elektroniniu paštu, faksimiliniu ryšiu ar kitu Skirstymo sutarties šalių susitartu būdu, tame tarpe per ESPS.

89. Sistemos naudotojas pirmą kartą sudarant Skirstymo sutartį raštu prašymo prieduose turi nurodyti užsakomus dujų kiekius į kiekvieną dujų pristatymo vietą konkrečiam nebuitiniam vartotojui (objektui) keturiems artimiausiems ketvirčiams pamėnesiui. Sistemos naudotojas po Skirstymo sutarties sudarymo privalo nurodyti (deklaruoti) užsakomus dujų kiekius į kiekvieną dujų pristatymo vietą konkrečiam nebuitiniam vartotojui (objektui) keturiems artimiausiems ketvirčiams pamėnesiui, laikantis pastovaus 4 ketvirčių tęstinumo principo.

90. Po Skirstymo sutarties sudarymo prašomi skirstyti dujų kiekiai, dujų kiekių pakeitimai turi būti pateikiami raštu ne vėliau kaip prieš 30 kalendorinių dienų iki kiekvieno ketvirčio pradžios.

91. Jei dujų kiekiai keičiasi dėl pristatymo vietos (-ų) (vartotojo, objekto) panaikinimo ar naujos (-ų) pristatymo vietos (-ų) (vartotojo, objekto) atsiradimo, prašomi skirstyti dujų kiekiai turi būti patikslinami nedelsiant.

92. SSO prašymu sistemos naudotojas privalo pateikti SSO planuojamus skirstyti dujų kiekius ilgesniam kaip metai laikotarpiui.

93. SSO prašymu sistemos naudotojas privalo patikslinti prašomus skirstyti ar tikslinamus dujų kiekius, jeigu prašomi skirstyti dujų kiekiai viršija techninius pajėgumus ar jų patenkinti nėra techninių galimybių.

94. Tuo atveju, kai vartotojas sudaro dujų pirkimo–pardavimo ir paslaugų teikimo sutartį su kita (nauja) tiekimo įmone, nauja tiekimo įmonė turi sudaryti Skirstymo sutartį dėl dujų skirstymo šiam vartotojui. Kai vartotojas keičia tiekimo įmonę, Skirstymo sutartis su nauja tiekimo įmone sudaroma Taisyklėse ir Gamtinių dujų tiekimo ir vartojimo taisyklėse nustatyta tvarka. Tuo atveju, kai naujos sutartys neįsigalioja, sistemos naudotojo prašymas ir Skirstymo sutartis, kiek tai susiję su vartotojo tiekimo įmonės pakeitimu, netenka galios. Sistemos naudotojai (tiekimo įmonės) negali reikšti SSO jokių pretenzijų, kylančių dėl tiekimo įmonės keitimo, kuris buvo atliktas vadovaujantis Taisyklių bei Gamtinių dujų tiekimo ir vartojimo taisyklėse nustatytomis nuostatomis.

TREČIASIS SKIRSNIS

SKIRSTYMO PASLAUGŲ SUTARTIES NUTRAUKIMAS IR NEVYKDYMAS

95. Skirstymo sutartis gali būti nutraukta Skirstymo sutarties šalims susitarus bei teisės aktuose numatytais atvejais.

96. Šalis gali vienašališkai nutraukti Skirstymo sutartį prieš 10 kalendorinių dienų apie Skirstymo sutarties nutraukimą įspėjusi kitą šalį, jeigu kita Skirstymo sutarties šalis nevykdo ar netinkamai vykdo įsipareigojimus ir tai yra esminis Skirstymo sutarties pažeidimas Civilinio kodekso 6.217 straipsnio nustatytais pagrindais. Esminiu Skirstymo sutarties pažeidimu laikomas praleistas prievolės įvykdymo terminas ir (ar) šalies prievolės neįvykdymas per papildomai nustatytą terminą.

97. Skirstymo sutarties šalys turi teisę vienašališkai nutraukti Skirstymo sutartį prieš 20 kalendorinių dienų informavus kitą sutarties šalį, jei keičiamos Skirstymo sutarties sąlygos ir jos Skirstymo sutarties šalims yra nepriimtinos.

98. SSO turi teisę vienašališkai, neatlygintinai pakeisti Skirstymo sutartį ir nutraukti paslaugų teikimą ta dalimi, kiek tai liečia paslaugų teikimą sistemos naudotojui (tiekimo įmonei) į tuos objektus, tiems vartotojams, kurie sudarė dujų pirkimo–pardavimo ir paslaugų teikimo sutartis su kitomis tiekimo įmonėmis. Toks Skirstymo sutarties pakeitimas nelaikomas sutarties pažeidimu. Apie vienašališką Skirstymo sutarties pakeitimą SSO ne vėliau kaip per 3 darbo dienas po Skirstymo sutarties sudarymo su kitu sistemos naudotoju informuoja ankstesnį sistemos naudotoją.

99. SSO turi teisę nutraukti Skirstymo sutartį ir dujų skirstymą į tuos objektus, tiems vartotojams, kurie prarado nuosavybę ar valdymo teises į tuos objektus.

100. Sistemos naudotojams dujos neskirstomos, jei sistemos naudotojas nėra sudaręs Skirstymo sutarties, dujų perdavimo paslaugų sutarties, dujų tiekimo (pirkimo–pardavimo) ar dujų pirkimo–pardavimo ir paslaugų teikimo sutarties.

101. Skirstymo sutartimi numatyti šalių įsipareigojimai gali būti perleisti kitam juridiniam asmeniui pagal Civilinio kodekso ir kitų įstatymų reikalavimus. Pasikeitus šalių juridiniam statusui, šalis ar vieną iš jų reorganizavus, teises ir įsipareigojimus pagal šią Skirstymo sutartį perima šalių teisių ir pareigų perėmėjas (perėmėjai).

102. Šalis atleidžiama nuo atsakomybės už Skirstymo sutarties nevykdymą, jeigu ji įrodo, kad Skirstymo sutartis nevykdyta dėl aplinkybių, kurių ji negalėjo kontroliuoti bei protingai numatyti Skirstymo sutarties sudarymo metu ir kad negalėjo užkirsti kelio šioms aplinkybėms ar jų padariniams atsirasti (toliau – nenugalima jėga (force majeure). Nenugalima jėga nelaikoma tai, kad Skirstymo sutarties šalis neturi reikiamų finansinių išteklių arba skolininko kontrahentai pažeidžia savo prievoles.

103. Apie nenugalimos jėgos aplinkybių atsiradimą šalis nedelsdama faksu, o po to ir raštu privalo pranešti kitai sutarties šaliai. Šalis, nepranešusi kitai šaliai apie nenugalimos jėgos aplinkybes, negali jomis remtis kaip atleidimo nuo atsakomybės už Skirstymo sutarties nevykdymą pagrindu. Būtina pranešti ir tuomet, kai išnyksta pagrindas nevykdyti įsipareigojimų dėl nenugalimos jėgos aplinkybių.

104. Jei atsiranda nenugalimos jėgos aplinkybių, šalis atleidžiama nuo savo sutartinių įsipareigojimų vykdymo visų minėtų aplinkybių buvimo laikotarpiu, bet ne ilgiau kaip 30 kalendorinių dienų.

105. Jeigu pagrindas nevykdyti įsipareigojimų dėl nenugalimos jėgos išlieka ilgiau negu 30 dienų, tai bet kuri šalis, įspėjusi kitą šalį prieš 3 dienas, turi teisę nutraukti Skirstymo sutartį arba sustabdyti jos vykdymą. Skirstymo sutarties nutraukimas nepanaikina teisės reikalauti atlyginti nuostolius atsiradusius iki nenugalimos jėgos pradžios dėl skirstymo sutarties neįvykdymo.

106. Pasibaigus nenugalimos jėgos aplinkybėms, šalis privalo nedelsdama įvykdyti įsipareigojimus, kurių nevykdė iki nenugalimos jėgos aplinkybių atsiradimo, jeigu šalys nesusitarė kitaip.

107. Skirstymo sutarties, dujų perdavimo sutarties nutraukimo atvejais, dujų pirkimo–pardavimo ir paslaugų teikimo sutarties nutraukimo atvejais, kai šis nutraukimas nėra susijęs su tiekimo įmonės pakeitimu, vartotojo sistema atjungiama nuo SSO Skirstymo sistemos. Pakartotinis vartotojo sistemos prijungimas atliekamas sudarius skirstymo paslaugai suteikti reikalingas sutartis.

XIII SKYRIUS

GAMTINIŲ DUJŲ SKIRSTYMO PASLAUGOS KAINŲ NUSTATYMO

BEI TAIKYMO TVARKA IR SĄLYGOS

108. Įmonėms, besiverčiančioms gamtinių dujų skirstymo veikla, Komisija nustato viršutines paslaugų kainų ribas, reguliuoja skirstymo paslaugų bei gamtinių dujų sistemos balansavimo paslaugų kainas. Komisija, nustatydama reguliuojamas kainas, nustato reikalavimus SSO teikti paslaugas kainomis, pagrįstomis sąnaudomis, įskaitant protingumo kriterijų atitinkančią investicijų grąžą.

109. Konkrečias gamtinių dujų skirstymo kainas, neviršijančias nustatytų kainų viršutinių ribų, kiekvienais metais nustato SSO. Nustatytas ir Komisijos patvirtintas kainas SSO viešai skelbia savo interneto tinklalapyje www.intergas.lt.

110. Buitiniams gamtinių dujų sistemos vartotojams dujų skirstymo kainos diferencijuojamos pagal dujų vartojimo kiekį, o nebuitiniams gamtinių dujų sistemos naudotojams – pagal dujų kiekį ir galią (pajėgumus).

111. Skirstymo paslaugų kainos nebuitiniams sistemos naudotojams yra dvinarės: už skirstytą gamtinių dujų kiekį (kintamoji kainos dalis) ir suteiktą vartotojo galią (pajėgumus) (pastovioji kainos dalis). Gamtinių dujų kiekio ir vartotojo galios (pajėgumų) diferencijavimo principai nustatomi kainų nustatymo metodikose. Skirstymo sąlygos tos pačios grupės sistemos naudotojams yra vienodos.

112. Dujų skirstymo kainos už skirstytą dujų kiekį (kintamoji dalis) diferencijuojamos pagal į pristatymo vietą konkrečiam vartotojui (objektui) skirstomą dujų kiekį per metus:

112.1. I grupė – skirstoma iki 5200 kWh (imtinai) dujų per metus;

112.2. II grupė – skirstoma nuo 5200 kWh iki 207980 kWh (imtinai) dujų per metus;

112.3. III grupė – skirstoma nuo 207980 kWh iki 1040 MWh (imtinai) dujų per metus;

112.4. IV grupė – skirstoma nuo 1040 MWh iki 10399 MWh(imtinai) dujų per metus;

112.5. V grupė – skirstoma nuo 10399 MWh iki 51995 MWh(imtinai) dujų per metus;

112.6. VI grupė – skirstoma nuo 51995 MWh iki 155985 MWh (imtinai) dujų per metus;

112.7. VII grupė – skirstoma daugiau kaip 155985 MWh dujų per metus.

113. Pastovioji kainos dalis diferencijuojama pagal nominalų slėgį sistemos naudotojo prisijungimo taške. Sistemos naudotojai pagal nominalų gamtinių dujų slėgį prisijungimo taške yra skirstomi į tris grupes:

113.1. žemo slėgio – sistemos naudotojai, kuriems gamtinių dujų slėgis prisijungimo taške yra iki 10 barų;

113.2. vidutinio slėgio ‒ sistemos naudotojai, kuriems gamtinių dujų slėgis prisijungimo taške yra nuo 10 iki 16 barų;

113.3. aukšto slėgio – sistemos naudotojai, kuriems gamtinių dujų slėgis prisijungimo taške yra daugiau kaip 16 barų.

114. SSO buitiniams gamtinių dujų skirstymo sistemos naudotojams tarifus nustato kas pusę metų. Buitiniams gamtinių dujų skirstymo sistemos naudotojams nustatytą tarifą sudaro prognozuojamų gamtinių dujų konkrečios skirstymo kainos ir skirtumo tarp ankstesnio tarifų galiojimo laikotarpio prognozuotų ir faktinių gamtinių dujų kainų suma.

115. Teikiant skirstymo paslaugą sistemos naudotojo–tiekimo įmonės buitiniam vartotojui, taikytina skirstymo paslaugų kainų grupė konkrečiai pristatymo vietai (objektui) nustatoma:

115.1. pirmą kartą sudarant skirstymo sutartį naujai buitinio vartotojo sistemai, taikytina skirstymo kainų grupė nustatoma pagal dujų vartojimo paskirtį. Dujų vartojimo paskirtis buitiniam vartotojui nustatoma naujo vartotojo sistemos prijungimo prie Operatoriaus Skirstymo sistemos metu;

115.2. vartotojai, kurie vartoja dujas maistui ruošti ir (ar) vandeniui šildyti yra priskiriami I (pirmai) skirstymo kainų grupei;

115.3. vartotojai, kurie vartoja dujas patalpoms šildyti ir kitoms reikmėms, priskiriami II (antrai) skirstymo kainų grupei;

115.4. kitais metais po naujo buitinio vartotojo sistemos prijungimo skirstymo kainų grupė konkrečiai buitinio vartotojo pristatymo vietai (objektui) tęsiama pagal nustatytą dujų vartojimo paskirtį;

115.5. vėlesniais metais, skirstymo paslaugų kainų grupė konkrečiai vartotojo pristatymo vietai (objektui) nustatoma pagal paskirstytą dujų kiekį per praėjusius metus.

116. Nebuitiniam sistemos naudotojui, taikytina skirstymo kainų grupė nustatoma pagal sistemos naudotojo numatomą skirstyti dujų kiekį per metus į konkrečią nebuitinio vartotojo pristatymo vietą (objektą).

117. Naujai prijungtai nebuitinio sistemos naudotojo sistemai ar objektui, kuriam dujų skirstymo paslauga teikiama ne nuo metų pradžios, taikytina dujų skirstymo kainų grupė einamaisiais metais nustatoma atsižvelgiant į naujo vartotojo sistemos prijungimo sutartyje nurodytą kitais metais planuojamą skirstyti dujų kiekį.

118. SSO, pasibaigus metams įvertina bendrą paskirstytą dujų kiekį per metus kiekvienam konkrečiam vartotojui ir patikslina atitinkamą skirstymo kainos grupę.

119. Mokėjimų už skirstymo paslaugas perskaičiavimas dėl kainų grupės pasikeitimo už nepilnus metus naujai prijungtoms vartotojų sistemoms ar objektams nedaromas, išskyrus atvejus, kai paskirstomas didesnis dujų kiekis ir turi būti taikoma aukštesnės skirstymo kainų grupės kaina.

120. Jeigu yra paskirstytas didesnis ar mažesnis dujų kiekis, nei buvo nustatyta metų pradžioje ir dėl to turi būti taikoma kita skirstymo kainų grupės kaina, tai:

120.1. SSO, pasibaigus metams, įvertina paskirstytą dujų kiekį per metus ir perskaičiuoja mokėjimus už skirstymo paslaugą, taikydamas atitinkamos skirstymo kainų grupės kainą.

120.2. SSO, nepasibaigus metams, paskirstęs didesnį dujų kiekį, kuris darė įtaką skirstymo kainų grupės pasikeitimui, atlieka perskaičiavimą nuo metų pradžios ir likusiu metų laikotarpiu taiko atitinkamą skirstymo kainų grupės kainas.

121. Jeigu nepasibaigus metams vartotojui yra nutraukiamas dujų tiekimas ir skirstymo sutartis su sistemos naudotoju ir nustatoma, kad iki skirstymo sutarties nutraukimo turi būti taikoma kitos grupės skirstymo kaina nei buvo nustatyta, mokėjimai už paskirstytą dujų kiekį perskaičiuojami taikant atitinkamos skirstymo kainų grupės kainą.

122. Jeigu nepasibaigus metams, dujų skirstymas į tą pačią pristatymo vietą tam pačiam sistemos naudotojui yra atnaujinamas, tai skirstymo paslaugų kaina nustatoma įvertinant ir einamaisiais metais iki dujų skirstymo nutraukimo jau paskirstytą dujų kiekį.

123. Sistemos naudotojui – tiekimo įmonei, kuri sudaro skirstymo sutartį dėl dujų skirstymo vartotojui, metų bėgyje keičiančiam dujų tiekėją, taikytina skirstymo paslaugų kaina nustatoma pagal į konkrečią pristatymo vietą (objektą) šiam vartotojui skirstomą dujų kiekį per metus, įvertinus ir einamaisiais metais jau paskirstytą dujų kiekį.

124. Jeigu pasibaigus metams vartotojui, keitusiam tiekimo įmones, į konkrečią pristatymo vietą (objektą) buvo paskirstytas didesnis ar mažesnis dujų kiekis per metus ir dėl to keičiasi skirstymo kainų grupė, SSO kiekvienai tiekimo įmonei, kuri tais metais vykdė dujų skirstymo paslaugą vartotojui, perskaičiuoja mokėjimus už atitinkamus laikotarpius, taikydamas patikslintą skirstymo kainų grupę.

XIV SKYRIUS

APMOKĖJIMO UŽ SKIRSTYMO PASLAUGAS TVARKA

125. Už gamtinių dujų skirstymo sistemos naudotojui suteiktas paslaugas už kiekvieną ataskaitinį laikotarpį SSO parengia suteiktų skirstymo paslaugų suvestinę, aktą ir PVM sąskaitą faktūrą. Gamtinių dujų skirstymo sistemos naudotojui suteiktų paslaugų suvestinė, aktas ir PVM sąskaita faktūra pateikiama pristatant įteiktinai, paštu arba elektroniniu paštu skirstymo sutartyje nurodytu adresu.

126. Per ataskaitinį laikotarpį suteiktų skirstymo paslaugų suvestinė, aktas ir PVM sąskaita faktūra sistemos naudotojams pateikiama iki 6-tos kito mėnesio kalendorinės dienos.

127. PVM sąskaitos faktūros pateikimo sistemos naudotojui diena laikoma jos išrašymo diena. Sistemos naudotojas nustatęs, kad SSO pateiktuose dokumentuose yra netikslumų, apie tai nedelsiant turi informuoti SSO. SSO tikslina duomenis iš karto, kai tik juos nustato ir patikslintus pateikia perdavimo sistemos operatoriui ir sistemos naudotojui.

128. Tuo atveju, kai bet kuriai iš skirstymo sutarties šalių nėra galimybių pateikti ar gauti PVM sąskaitos faktūros faksu ar naudojantis internetinio ryšio galimybėmis, PVM sąskaitos faktūros originalas siunčiamas paštu arba pristatomas įteiktinai.

129. Sistemos naudotojai už skirstymo paslaugas apmoka iki 12-os mėnesio, kurį buvo pateikta PVM sąskaita faktūra, kalendorinės dienos.

130. Jeigu paskutinė mokėjimo termino diena sutampa su nedarbo ar oficialios šventės diena, tai mokėjimo termino pabaigos diena laikoma po jos einanti darbo diena.

131. Visi mokėjimai atliekami litais, o nuo euro įvedimo dienos eurais į PVM sąskaitose faktūrose nurodytas banko sąskaitas. Šalis, gavusi kitos šalies raštišką sutikimą, gali atsiskaityti ir kita valiuta.

132. Nustatytais terminais nesumokėjus už skirstymo paslaugas, gamtinių dujų skirstymo sistemos naudotojui skaičiuojami delspinigiai. Apskaičiuota delspinigių suma kartu su kitais duomenimis nurodoma PVM sąskaitoje faktūroje. Jei už ataskaitinį laikotarpį PVM sąskaita faktūra gamtinių dujų skirstymo sistemos naudotojui neišrašoma, tai priskaičiuoti delspinigiai gamtinių dujų skirstymo sistemos naudotojui pateikiami delspinigių skaičiavimo ataskaitoje.

133. Jei per metus SSO užfiksuoja kitus per tam tikrą ataskaitinį laikotarpį skirstytus dujų kiekių duomenis nei prieš tai buvo užfiksuota, ir todėl turi būti tikslinama PVM sąskaita faktūra už skirstymo paslaugas, nustatytas ir apskaičiuotas skirtumas po tokio tikslinimo nustatymo turi būti įforminamas kreditine PVM sąskaita faktūra. SSO išrašytą kreditinę PVM sąskaitą faktūrą sistemos naudotojo mokėtinai sumai sistemos naudotojas turi apmokėti per 7 kalendorines dienas. Tuo atveju, kai išrašoma kreditinė PVM sąskaita faktūra SSO, SSO atlieka užskaitą su sistemos naudotojo mokėtina suma.

134. Pasibaigus metams skirstytų dujų kiekiai, vartotojų kainų grupės gali būti tikslinami atliekant perskaičiavimus. Gamtinių dujų skirstymo sistemos naudotojui paskirstytų dujų kiekių, vartotojų kainų grupių nebuitiniams sistemos naudotojams tikslinimai turi būti padaryti per 10 dienų pasibaigus metams ir įforminti PVM sąskaita faktūra. Išrašytą PVM sąskaitą faktūrą mokėtinai sumai gamtinių dujų skirstymo sistemos naudotojas apmoka ne vėliau kaip iki 17-os einamojo mėnesio kalendorinės dienos. Laiku neatsiskaičius už skirstymo paslaugas, gamtinių dujų skirstymo sistemos naudotojui skaičiuojami delspinigiai.

135. Jeigu pasibaigus metams nė viena skirstymo sutarties šalis per aukščiau nurodytus laikotarpius raštu nepateikia pasiūlymų tikslinimams, laikoma, kad už praėjusius metus visi atsiskaitymai yra įforminti ir įvykdyti teisingai.

136. Bet koks mokėjimas pagal skirstymo sutartį laikomas atliktu tą dieną, kai lėšos įskaitomos į gavėjo banko sąskaitą. Visi gauti mokėjimai už suteiktas skirstymo paslaugas įskaitomi Lietuvos Respublikos civiliniame kodekse nustatytu eiliškumu, nepriklausomai nuo to, kas nurodyta sistemos naudotojo mokėjimo dokumentuose: (1) delspinigiai; (2) skola už praėjusį ataskaitinį laikotarpį; (3) einamieji mokėjimai.

137. Sistemos naudotojui praleidus atsiskaitymo terminus ar pažeidus kitas skirstymo sutarties sąlygas, taip pat jei sistemos naudotojui pradėta bankroto procedūra, ir (ar) yra kitų aplinkybių, leidžiančių pagrįstai manyti, kad sistemos naudotojas nevykdys savo prievolių pagal skirstymo sutartį, SSO turi teisę atsiskaitymų už paslaugas užtikrinimui iš gamtinių dujų skirstymo sistemos naudotojo reikalauti:

137.1. trumpesnių atsiskaitymo terminų;

137.2. laidavimo sutarties, banko ar kitos kredito įstaigos garantijos;

137.3. už suteikiamas skirstymo paslaugas mokėti iš anksto (avansu). Tokiu atveju gamtinių dujų skirstymo sistemos naudotojas už reikalingą skirstyti dujų kiekį per kitą ataskaitinį laikotarpį moka pagal SSO pateiktą sąskaitą ne vėliau kaip prieš 3 darbo dienas iki ataskaitinio laikotarpio pradžios. Atliktas išankstinis mokėjimas užskaitomas pagal faktiškai skirstytą dujų kiekį per ataskaitinį laikotarpį, permokėta suma įskaitoma į būsimą mokėjimą, o nesumokėtą sumą sistemos naudotojas sumoka pagal SSO pateiktas PVM sąskaitas faktūras ir joms apmokėti taikomus terminus;

137.4. sistemos naudotojas, nesumokėjęs už skirstymo paslaugas nustatytais terminais, moka SSO 0,07 proc. dydžio delspinigius nuo laiku nesumokėtos sumos už kiekvieną pradelstą dieną.

138. Skirstymo sutarties nutraukimo atveju skirstymo sutarties šalys privalo sumokėti iki skirstymo sutarties nutraukimo susidariusias skolas.

XV SKYRIUS

INFORMAVIMAS

139. SSO informaciją apie naudojimosi Skirstymo sistema paslaugą, naudojimosi skirstymo paslauga sąlygas (Taisykles, paslaugų kainas, dokumentų formas ir kitą su paslaugų teikimu susijusią bendrą informaciją) skelbia (teikia) viešai savo interneto svetainėje www.intergas.lt.

140. Informacija, susijusia su konkrečių sutarčių vykdymu, keičiamasi raštu (elektroniniu paštu, paštu, faksu, per ESPS), konkrečiose sutartyse numatytu būdu.

141. Informaciją teikiančios ir (ar) gaunančios šalys teikiant skirstymo paslaugą yra: SSO, perdavimo sistemos operatorius, prie kurio sistemos prijungta Skirstymo sistema, SSO valdomos dujų Skirstymo sistemos naudotojai, kitos dujų skirstymo įmonės, prie kurių sistemos prijungta SSO Skirstymo sistema.

142. SSO teikiama informacija perdavimo sistemos operatoriui:

142.1. techniniai Skirstymo sistemų pajėgumai;

142.2. techniniai Skirstymo sistemų parametrai įėjimo taškuose;

142.3. techniniai pristatymo vietų ir (ar) apskaitos vietų pajėgumai;

142.4. pristatymo vietų registro duomenys, tiek kiek reikia sutartims sudaryti ir sistemų balansavimui;

142.5. suminis kiekvienam sistemos naudotojui kiekvienoje konkrečioje skirstymo sistemoje į kasdienės apskaitos vietas paskirstytų dujų kiekis;

142.6. suminis kiekvienam sistemos naudotojui kiekvienoje konkrečioje skirstymo sistemoje į nekasdienės apskaitos vietas paskirstytų dujų kiekis;

142.7. apie Skirstymo sistemos avarijas, sutrikimus, gedimus, eksploatavimo darbus, kurie įtakoja skirstomų dujų kiekius;

142.8. apie priimtas priemones ir veiksmus avarijų, sutrikimų, gedimų, ekstremaliosios situacijos dujų sektoriuje metu ar dujų perdavimo ribojimo metu;

142.9. kita perdavimo sistemos operatoriui būtina teisės aktais nustatyta informacija.

143. SSO teikiama informacija sistemos naudotojams:

143.1. naudojimosi Skirstymo sistema sąlygos (taisyklės);

143.2. naudojimosi Skirstymo sistema kainos;

143.3. pristatymo vietų registro duomenys, tiek kiek reikia sutartims sudaryti;

143.4. apie numatomus Taisyklių ar paslaugų kainų pakeitimus;

143.5. paskirstytas dujų kiekis už ataskaitinį laikotarpį;

143.6. apie susidariusias skolas už suteiktas paslaugas;

143.7. apie Skirstymo sistemos avarijas, sutrikimus, gedimus, eksploatavimo darbus, kurie turi įtakos skirstomų dujų kiekiams;

143.8. apie ekstremaliąją situaciją dujų sektoriuje padėtį ir būtinus veiksmus ekstremaliosios situacijos laikotarpiu;

143.9. apie skirstomų dujų kokybę;

143.10. dujų šilumingumo vertės kWh/m3 Skirstymo sistemoje;

143.11. apie dujų kiekio matavimo priemonių techninę priežiūrą;

143.12. apie įvykdytus ir neįvykdytus skirstymo nutraukimus vartotojams;

143.13. kita sistemos naudotojui būtina informacija.

144. Sistemos naudotojų teikiama informacija SSO:

144.1. informacija ar dokumentai apie sudarytas dujų pirkimo–pardavimo ir (ar) dujų perdavimo sutartis;

144.2. apie vartotojo tiekimo įmonės pakeitimą;

144.3. dujų kiekio apskaitos duomenys;

144.4. dujų kiekio matavimo priemonių rodmenys ir suvartojimo duomenys kiekvienoje nekasdienės apskaitos vietoje bei dujų kiekio matavimo priemonių rodmenys ir suvartojimo duomenys kasdienės apskaitos vietose, kuriose NVS laikinai neveikia;

144.5. skirstymo paslaugų kainoms nustatyti reikalinga informacija;

144.6. užsakomi skirstyti dujų kiekiai, vartotojo galia ir jų pasikeitimai;

144.7. skirstomų dujų kiekių ribojimus, vartojimo ribojimus;

144.8. apie nuosavybės teisių pasikeitimą pristatymo ar apskaitos vietose;

144.9. sistemos naudotojų rekvizitai;

144.10. kita SSO reikalinga informacija.

145. SSO teikiama informacija kitai dujų skirstymo įmonei, prie kurios dujų sistemos prijungta Skirstymo sistema:

145.1. apie paskirstytą dujų kiekį už ataskaitinį laikotarpį;

145.2. dujų kiekio matavimo priemonių duomenys ir rodmenys skirstymo sistemų sujungimo vietose;

145.3. apie Skirstymo sistemos avarijas, sutrikimus, gedimus, eksploatavimo darbus, kurie turi įtakos skirstomų dujų kiekiams;

145.4. apie ekstremalią energetikos padėtį ir būtinus veiksmus ekstremalios padėties laikotarpiu;

145.5. apie dujų kiekio matavimo priemonių techninę priežiūrą;

145.6. kita skirstymo sistemos operatoriui reikalinga informacija.

146. Dujų skirstymo įmonės, prie kurių dujų sistemos prijungta SSO Skirstymo sistema, teikiama informacija SSO:

146.1. apie skirstomų dujų kokybę;

146.2. apie į Skirstymo sistemą transportuojamų dujų šilumingumo vertę;

146.3. paslaugų kainoms nustatyti reikalinga informacija;

146.4. skirstomų dujų kiekių ribojimai, vartojimo ribojimai;

146.5. apie nuosavybės teisių pasikeitimą prijungtoje skirstymo sistemoje;

146.6. kita SSO reikalinga informacija.

147. SSO turi teisę pagrįstai gauti ir (ar) teikti ir kitą šiame skirsnyje nepaminėtą informaciją susijusioms šalims ar tretiesiems asmenims, jei tai reikalinga SSO pavestoms funkcijoms vykdyti ar dujų sistemų saugiai veiklai užtikrinti.

148. Informaciją teikiančios ir gaunančios šalys užtikrina, kad veiklos metu gauta informacija laikoma komercine (gamybine) ar profesine paslaptimi, išskyrus tokios informacijos atskleidimą teisės aktų nustatytais atvejais, ji bus išsaugota ir gauta informacija nebus piktnaudžiaujama.

149. Šiame skirsnyje numatytas SSO turimos informacijos perdavimas trečiosioms šalims, kai tai reikalinga jų funkcijoms vykdyti, nėra laikomas komercinės (gamybinės) ar profesinės paslapties atskleidimu.

XVI SKYRIUS

SKIRSTYMO RIBOJIMAS AR NUTRAUKIMAS

150. SSO turi teisę apriboti, nutraukti dujų skirstymą ar atjungti vartotojo sistemą Gamtinių dujų tiekimo ir vartojimo taisyklių bei kitų teisės aktų nustatyta tvarka.

151. Ekstremalios energetikos situacijos atveju SSO gavus iš perdavimo sistemos operatoriaus nurodymą apriboti dujų skirstymą konkrečioje skirstymo sistemoje didesne apimtimi negu vartotojų, turinčių nepertraukiamo tiekimo režimą, poreikis, dujų skirstymo apribojimas ar nutraukimas šiems vartotojams vykdomas vadovaujantis sistemos naudotojo su perdavimo sistemos operatoriumi suderintu ir SSO pateiktu dujų tiekimo grafiku. Nepateikus grafiko SSO turi teisę apriboti ar nutraukti dujų skirstymą vartotojams savo nuožiūra, vadovaujantis skirstymo sutartyse nurodytomis dujų tiekimo ribojimo grupėmis.

XVII SKYRIUS

ŽALOS NUSTATYMAS IR ATLYGINIMAS

152. Gamtinių dujų skirstymo sistemos naudotojai, tretieji asmenys privalo atlyginti SSO padarytą žalą Gamtinių dujų tiekimo ir vartojimo taisyklių bei kitais teisės aktais nustatytais atvejais ir tvarka.

153. SSO turi teisę kreiptis į teisėsaugos institucijas dėl teisės aktuose numatytos atsakomybės taikymo pažeidimą padariusiems asmenims.

154. Žalą padariusiam asmeniui laiku neatlyginus SSO padarytos žalos, ji išieškoma teisės aktų nustatyta tvarka.

XVIII SKYRIUS

PERDAVIMO PASLAUGŲ PIRKIMAS PER SSO

155. Sistemos naudotojai, pagal skirstytą dujų kiekį per metus yra priskiriami I-V vartotojų grupei, t.y., tie sistemos naudotojai, kuriems per metus skirstoma iki 51995 MWh (imtinai) dujų per metus, perdavimo paslaugų sutarties su perdavimo sistemos operatoriumi gali nesudaryti. Šiuo atveju sistemos naudotojai perdavimo paslaugą iš perdavimo sistemos operatoriaus perka per SSO. Šiame punkte numatytais atvejais SSO ir sistemos naudotojų santykiams netaikomos Taisyklių 25.4, 25.5, 38.1.10, 69.1, 100 punktų nuostatos dėl sistemos naudotojo pareigos sudaryti perdavimo paslaugų sutartį su perdavimo sistemos operatoriumi ir atitinkamų patvirtinimų pateikimo.

156. Taisyklėse numatytais atvejais, kai UAB „Intergas“ skirstymo sistemos naudotojas nesudaro tiesioginės perdavimo paslaugų sutarties su perdavimo sistemos operatoriumi ir perdavimo paslaugą iš perdavimo sistemos operatoriaus perka per SSO, saugumo dedamosios lėšos perdavimo sistemos operatoriui sumoka SSO, o pasibaigus ataskaitiniam laikotarpiui, SSO apskaičiuoja sistemos naudotojo mokėtinas saugumo dedamosios lėšas ir atskiria eilute įtraukia šias lėšas į PVM sąskaitą faktūrą apmokėjimui. Saugumo dedamosios lėšos mokamos Taisyklių XIV skyriuje nurodyta apmokėjimo už skirstymo paslaugas tvarka.

157. Taisyklėse numatytais atvejais, kai UAB „Intergas“ skirstymo sistemos naudotojas nesudaro tiesioginės perdavimo paslaugų sutarties su perdavimo sistemos operatoriumi ir sistemos naudotojas perdavimo paslaugą perka per SSO, už suteiktas perdavimo paslaugas pagal perdavimo sistemos operatoriaus taikomus perdavimo paslaugų tarifus sumoka SSO, pasibaigus ataskaitiniam laikotarpiui, SSO apskaičiuoja sistemos naudotojo mokėtinas lėšas už suteiktas perdavimo paslaugas ir atskiria eilute įtraukia šias lėšas į PVM sąskaitą faktūrą apmokėjimui. Perdavimo sistemos operatoriaus taikomi perdavimo paslaugų tarifai skelbiami SSO interneto svetainėje www.intergas.lt. ir perdavimo sistemos operatoriaus (AB „AMBER Grid“) interneto svetainėje. Atsiskaitymas vykdomas Taisyklių XIV skyriuje nurodyta apmokėjimo už skirstymo paslaugas tvarka.

XIX SKYRIUS

BAIGIAMOSIOS NUOSTATOS

158. Klausimai, kurių nereglamentuoja Taisyklės, sprendžiami vadovaujantis Lietuvos Respublikos gamtinių dujų įstatymo bei kitais teisės aktais.

159. Skundai ir ginčai dėl Taisyklių nesilaikymo ar sąlygų pažeidimų nagrinėjami teisės aktų nustatyta tvarka.

160. Šios Taisyklės įsigalioja ne vėliau kaip prieš vieną mėnesį iki naudojimosi sistema taisyklių įsigaliojimo momento šias Taisykles ir jų pakeitimus savo interneto svetainėje paskelbia Komisija ir SSO.

Priedas Nr. 1

prie 2014-____-___ Naudojimosi UAB „Intergas“ gamtinių dujų skirstymo sistema taisyklių

(juridinio asmens pavadinimas, įmonės kodas)

(buveinė, telefonas, faksas, el. paštas)

UAB „Intergas“

PRAŠYMAS

DĖL NAUJOJO NEBUITINIO VARTOTOJO PRIJUNGIMO

PRIE UAB „INTERGAS“ GAMTINIŲ DUJŲ SISTEMOS

20___ m. __________mėn. ____ d.

(vieta)

Prašome išduoti prijungimo sąlygas, suprojektuoti ir prijungti mūsų įmonės dujų

sistemą prie _______________________________________________ dujotiekio.

(dujotiekio pavadinimas)

PRIJUNGIAMO OBJEKTO PASKIRTIS:
OBJEKTO ADRESAS:
DUJAS PLANUOJAMA NAUDOTI NUO (data):
DUJOS BUS NAUDOJAMOS (pabraukti): šildymui, karštam vandeniui ruošti, gamybai ir technologijos reikmėms, kitoms reikmėms.
NUMATOMAS DUJŲ POREIKIS: Metai 1 2 3 4 5 6 7 8 20___ m. 20___m. 20___ m. 20___ m. 20___ m. 20___ m. 20___ m. 20___ m. Metinis, MWh/ m³ Maks. valandinis, kWh/m³ Min. valandinis, kWh/m³ Maks. paros, MWh/m³
Metai 9 10 11 12 13 14 15 20___ m. 20___ m. 20___ m. 20___ m. 20___ m. 20___ m. 20___ m. Metinis, tūkst. MWh/m³ Maks.valandinis, kWh/m³ Min. valandinis, kWh/m³ Maks. paros, Mwh/m³
DUJŲ SUVARTOJIMO SEZONIŠKUMAS (% nuo metinio dujų kiekio)
I ketvirtis	II ketvirtis	III ketvirtis	IV ketvirtis
sausis	vasaris	kovas	balandis	gegužė	birželis	liepa	rugpjūtis	rugsėjis	spalis	lapkritis	gruodis
PAGRINDINIAI DUOMENYS APIE VARTOTOJO SISTEMĄ:
Įrenginių duomenys:
 Tipas
 Skaičius, vnt.
 Galingumas, kW
 Darbinis slėgis, bar
Kita informacija:
Planuojamų šildyti patalpų plotas, m2
Rezervinis kuras
Kita*
PRIDEDAMI DOKUMENTAI:
1. Planas (žemės sklypo planas su sklypo ribomis ir pageidaujama įvado vieta) (situacijos planas);
2. Registro įmonės pažymėjimas apie įregistruotą žemės sklypą ir teises į jį;
3. Registro įmonės pažymėjimas apie įregistruotus statinius ir teises į juos;
4. Įmonės registravimo pažymėjimo kopija, įmonės rekvizitai. * UAB „Intergas“ pasilieka sau teisę reikalauti papildomos informacijos, kuri yra reikalinga prijungiant naujo vartotojo sistemą prie UAB „Intergas“ gamtinių dujų sistemos.
ĮGALIOTAS ATSTOVAS
A. V.	(pareigos, vardas pavardė, parašas)

Priedas Nr. 2

prie 2014-____-____ Naudojimosi UAB „Intergas“ gamtinių dujų skirstymo sistema taisyklių

(vardas, pavardė, gimimo data)

(adresas, telefonas, jeigu turite, nurodykite el. paštą, mob. tel., faksą)

UAB „Intergas“

P R A Š Y M A S

DĖL NAUJOJO BUITINIO VARTOTOJO SISTEMOS PRIJUNGIMO

PRIE UAB „INTERGAS“ GAMTINIŲ DUJŲ SISTEMOS

20___ m. __________mėn. ____ d.

(vieta)

Prašau išduoti prijungimo sąlygas, suprojektuoti ir prijungti mano dujofikuojamo objekto dujų sistemą prie UAB „Intergas“ gamtinių dujų sistemos adresu: ____________________

_____________________________________________________________________________.

Dujos bus naudojamos (pažymėti) :

1. Patalpoms šildyti

2. Karštam vandeniui ruošti

3. Maistui ruošti

4. Gamybai ar kitoms reikmėms

Patalpų šildomas plotas (m2) _____________________

Gamtines dujas planuoju naudoti nuo (data) __________________

Kita informacija* _______________________________________________________

* UAB „Intergas“ pasilieka sau teisę reikalauti papildomos informacijos, kuri yra reikalinga prijungiant naujo vartotojo sistemą prie UAB „Intergas“ gamtinių dujų sistemos.

PRIDEDAMI DOKUMENTAI:

1. Planas (žemės sklypo planas su su sklypo ribomis bei pageidaujama įvado vieta).

2. Registro įmonės pažymėjimas apie įregistruotą žemės sklypą ir teises į jį.

3. Registro įmonės pažymėjimas apie įregistruotus statinius ir teises į juos.

(vardas, pavardė, parašas)

Priedas Nr. 3

prie 2014-____-____ Naudojimosi UAB „Intergas“ gamtinių dujų skirstymo sistema taisyklių

GAMTINIŲ DUJŲ SKIRSTYMO PASLAUGŲ

SUTARTIS Nr. NB/SP-XX-XXXX

20XX m. xxxxxxx XX d.

Mažeikiai

I. SPECIALIOSIOS SĄLYGOS

1. SKIRSTYMO SISTEMOS NAUDOTOJAS (toliau – Sistemos naudotojas)
1.1. Pavadinimas	...
1.2. Atstovas	...
1.3. Atstovavimo pagrindas	...
1.4. Buveinės adresas	...
1.5. Įmonės kodas	...	1.6. PVM mokėtojo kodas	...
1.7. Kontaktiniai telefonai susisiekimui:	1.8. Faksas	...
1.7.1. Fiksuoto ryšio	...	1.9. El. pašto adresas	...
1.7.2. Mobilusis	...

1.10. Banko rekvizitai:
1.10.1. Bankas	...
1.10.2. Atsiskaitomoji sąskaita	...
1.11. Kontaktinio (-ų) asmens (-ų) duomenys
Vardas, pavardė	Pareigos	Telefonas	Faksas	El. pašto adresas
...	...	...	...	...

2. SKIRSTYMO SISTEMOS OPERATORIUS (toliau – SSO)
2.1. Pavadinimas	UAB „Intergas“
2.2. Atstovas	UAB „Intergas“ Mažeikių filialo direktorius Remigijus Kenstavičius
2.3. Atstovavimo pagrindas	Bendrovės įgaliojimas
2.4. Buveinės adresas:
2.4.1. UAB „Intergas“ Savanorių pr. 1, LT-03116, Vilnius
2.4.2. UAB „Intergas“ Mažeikių filialas Naujoji g. 4, LT-89101, Mažeikiai
2.5. Įmonės kodas	110872941	2.6. PVM mokėtojo kodas	LT108729410
2.7. Kontaktai susisiekimui:	2.7.1. Telefonas:	2.7.2. Faksas:	2.7.3. El. pašto adresas:
UAB „Intergas“	(8 5) 260 4132	(8 5) 260 4132	vilnius@intergas.lt
UAB „Intergas“ Mažeikių filialas	mazeikiai@intergas.lt
2.8. Banko rekvizitai:
2.8.1. Bankas	AB Šiaulių bankas
2.8.2. Atsiskaitomoji sąskaita	LT12 7180 3000 1946 7857
2.9. AVARINĖS-DISPEČERINĖS TARNYBOS KONTAKTINIAI DUOMENYS
Telefonas	8 615 77004
2.10. Kontaktinio (-ų) asmens (-ų) duomenys
Vardas, pavardė	Pareigos	Telefonas	Faksas	El. pašto adresas
...	...	...	...	...
Vardas, pavardė	Pareigos	Telefonas	Faksas	El. pašto adresas
...	...	...	...	...

3. SUTARTIES GALIOJIMO LAIKOTARPIS
3.1. Sutartis įsigalioja nuo	2015 m. sausio 1 d. 9.00 val
3.2. Sutartis galioja iki	2016 m. sausio 1 d. 7.00 val. Sutartis gali būti pratęsta šalių susitarimu/Neterminuota (pasirinkti vieną)

4. ELEKTRONINĖ SKIRSTYMO PASLAUGŲ UŽSAKYMO IR ADMINISTRAVIMO SISTEMA Pirminiai prisijungimo duomenys
4.1. Sistemos naudotojas, per metus sunaudojantis daugiau kaip 207,98 MWh per metus, sutinka naudotis elektronine skirstymo paslaugų užsakymo ir administravimo sistema (toliau – ESPS) ir laikytis Naudojimosi ESPS tvarkos, kuri skelbiama SSO interneto svetainėje www.intergas.lt
4.2. Prisijungimo vardas	...
4.3. Slaptažodis*	...
4.4. Sistemos naudotojas ESPS pradeda naudotis nuo	...
4.5. SSO ESPS adminstratoriaus kontaktiniai duomenys ESPS sutrikimo atveju	...

* Sistemos naudotojas, pirmą kartą prisijungęs prie ESPS, įsipareigoja pasikeisti pirminį slaptažodį į žinomą tik Sistemos naudotojui.

II. GAMTINIŲ DUJŲ SKIRSTYMO PASLAUGŲ SUTARTIES

BENDROSIOS SĄLYGOS

1. Šia Gamtinių dujų skirstymo paslaugų sutartimi (toliau – Sutartis) nustatomi SSO ir Sistemos naudotojo santykiai SSO teikiant gamtinių dujų (toliau – dujos) skirstymo paslaugą Sistemos naudotojui Sutartyje ir Naudojimos UAB „Intergas“ gamtinių dujų skirstymo sistema taisyklėse (toliau – Taisyklės) ir UAB „Intergas“ skirstymo sistemos balansavimo taisyklėse (toliau – Balansavimo taisyklės) nustatytomis sąlygomis. Sistemos naudotojas ir SSO toliau kartu vadinami šalimis, o kiekviena iš atskirai – šalimi.

2. Šios Sutarties nuostatos nekeičia 20.. m. ....................... .. d. ........................... ir UAB „Intergas“ sudarytos Vartotojo gamtinių dujų sistemos prijungimo prie UAB „Intergas“ dujų sistemos sutarties Nr. NB/P-.../....

3. Sutartyje vartojamos sąvokos suprantamos taip, kaip jas apibrėžia Lietuvos Respublikos gamtinių dujų įstatymas ir kiti Lietuvos Respublikos gamtinių dujų sektorių reglamentuojantys teisės aktai, SSO nustatytos ir SSO interneto svetainėje paskelbtos Taisyklės ir Balansavimo taisyklės.

4. Taisyklės ir Balansavimo taisyklės yra neatskiriama Sutarties dalis. Sutarties šalys įsipareigoja vykdyti visas galiojančios Taisyklių ir Balansavimo taisyklių redakcijos sąlygas. Esant neatitikimams tarp Sutarties ir Taisyklių ir/ar Balansavimi taisyklių nuostatų, galioja Taisyklių ir Balansavimo taisyklių nuostatos.

5. Konkreti(-čios) dujų , pristatymo vieta(-os)adresas (-ai) ir didžiausias bei mažiausias leistinas dujų apskaitos sistemos (matavimo priemonės) matuojamas srautas ir dujų slėgis pristatymo vietoje nurodomi Sutarties 1 priede.

6. Sistemos naudotojo užsakomi Taisyklėse nustatyta tvarka skirstyti dujų kiekiai metams, ketvirčiui, mėnesiui nurodomi žemiau pateiktoje lentelėje, vadovaujantis Sistemos naudotojo pateiktu užsakymu (žr. 2 priedą), kurie tikslinami Taisyklėse nustatyta tvarka:

Dujų kiekis per metus, ketvirčiais, mėnesiais (MWh)
I ketvirtis	II ketvirtis	III ketvirtis	IV ketvirtis
Sausis	Balandis	Liepa	Spalis
Vasaris	Gegužė	Rugpjūtis	Lapkritis
Kovas	Birželis	Rugsėjis	Gruodis
Viso:	Viso:	Viso:	Viso:
Iš viso:
Vartotojo galia (didžiausias reikalingas Sistemos naudotojui paskirstyti gamtinių dujų kiekis per parą vienerių metų laikotarpiui, MWh/parą/per metus

7. Už suteiktas skisrtymo paslaugas Sistemos naudotojas moka SSO nustatytomis ir viešai SSO interneto svetainėje skelbiamomis skirstymo paslaugų kainomis, kurios taikomos Taisyklėse nustatyta tvarka.

8. Šalių atsakomybės ribos, atskiriant dujų sistemas, nustatomos pagal aktus bei nurodomos Priede Nr.3.

9. SSO už suteiktas skirstymo paslaugas pateikia PVM sąskaitas faktūras, o Sistemos naudotojas už suteiktas skirstymo paslaugas moka Taisyklėse nustatyta tvarka ir sąlygomis.

10. Pasibaigus ataskaitiniam mėnesiui, tuo atveju, jeigu per ataskaitinį mėnesį nors vieną balansavimo laikotarpį buvo užfiksuotas Sistemos naudotojo disbalansas ir pagal Balansavimo taisykles turi būti apskaičiuojama mokėtina suma už balansavimo dujas ir (ar) disbalanso mokestis, SSO PVM sąskaitą faktūrą už balansavimą Sistemos naudotojui pateikia per 15-a dienų po ataskaitinio mėnesio pabaigos, o Sistemos naudotojas tokią sąskaitą apmoka iki 22-os einamojo mėnesio dienos. Pasibaigus ataskaitiniam mėnesiui, tuo atveju, jeigu per ataskaitinį mėnesį nors vieną balansavimo laikotarpį buvo užfiksuotas Sistemos naudotojo disbalansas, kai Sistemos naudotojas sukėlė dujų perteklių skirstymo sistemoje ir pagal Balansavimo taisykles turi būti apskaičiuojama mokėtina suma už balansavimo dujas, Sistemos naudotojas PVM sąskaitą faktūrą už balansavimo dujas pateikia SSO per 15-a dienų po ataskaitinio mėnesio pabaigos, o SSO tokią sąskaitą apmoka iki 22-os einamojo mėnesio dienos. PVM sąskaita – faktūra pateikiama pristatant įteiktinai, paštu arba elektroniniu paštu skirstymo sutartyje nurodytu adresu.

11. Dujų kiekio apskaita, kiekių deklaravimas vykdomas Taisyklėse nustatytomis sąlygomis ir tvarka.

12. Dujų kokybė turi atitikti teisės aktuose ir Taisyklėse nustatytus dujų kokybės reikalavimus.

13. Sutarties šalys įsipareigoja vadovautis, tinkamai ir laiku vykdyti visas šios Sutarties,Taisyklių ir Balansavimo taisyklių galiojančios redakcijos nuostatas bei atsako už jų vykdymą.

14. Sutarties šalių atsakomybė, teisės ir pareigos, kurios privalomos Sutarties šalims, nustatytos Taisyklėse, Balansavimo taisyklėse ir kituose teisės aktuose.

15. SSO įsipareigoja užtikrinti tinkamą skirstymo paslaugų kokybę, o Sistemos naudotojas įsipareigoja laiku, Taisyklėse numatyta tvarka ir terminais mokėti už teikiamas skirstymo paslaugas.

16. Sutarties šalys dėl šios Sutarties sąlygų ir (ar) Taisyklėse ar Balansavimo taisyklėse nustatytos tvarkos nevykdymo ar netinkamo vykdymo teisės aktų nustatyta tvarka atlygina kitai Sutarties šaliai atsiradusią žalą.

17. Dujų skirstymas gali būti ribojamas arba nutraukiamas Taisyklių nustatyta tvarka ar kitais teisės aktų nustatytais atvejais.

18. Sutarties pakeitimai, papildymai, priedai (išskyrus Taisykles ir Balansavimo taisykles) galioja, jeigu jie sudaryti raštu ir patvirtinti šalių parašais.

19. Šios Sutarties galiojimas nurodomas Sutarties specialiosiose sąlygose.

20. Sistemos naudotojas, nesutinkantis su Taisyklių pakeitimais, turi teisę nutraukti Sutartį, apie tai informuodamas SSO iki SSO pakeitimų įsigaliojimo dienos.

21. Sutartis gali būti nutraukta šalims susitarus arba teisės aktuose bei Taisyklėse nustatyta tvarka ir atvejais.

22. Sutarties nutraukimo atveju šalys privalo vykdyti iki šios Sutarties nutraukimo atsiradusius įsipareigojimus kitai šaliai.

23. Visi Sutartyje, Taisyklėse ir Balansavimo taisyklėse nurodyti šalių pranešimai siunčiami raštu, paskutiniu Sutarties šalių pateiktu adresu, vienu iš šių būdų – paštu, per kurjerį, elektroniniu paštu, faksimiliniu ryšiu ar kitu Sutarties šalių susitartu būdu.

24. Klausimai, kurių nereguliuoja Sutartis ir (ar) Taisyklės bei Balansavimo taisyklės, sprendžiami vadovaujantis Gamtinių dujų įstatymu, kitais Lietuvos Respublikos teisės aktais ir Europos Sąjungos gamtinių dujų sektorių reglamentuojančiais teisės aktais.

25. Šalys susitaria, kad visa informacija, susijusi su Sutartimi yra konfidenciali, išskyrus informaciją kurią šalis turi atskleisti vykdydama teisės aktų reikalavimus. Šalys susitaria, kad SSO galės teikti informaciją, numatytą Taisyklėse ir Balansavimo taisyklėse, kitiems asmenims, kiek tai reikalinga šios Sutarties vykdymui ar Taisyklėse ir Balansavimo taisyklėse paminėtų asmenų funkcijoms vykdyti. Sistemos naudotojas patvirtina, kad SSO perduodama informacija, tame tarpe juridinio asmens duomenys, Taisyklėse ir Balansavimo taisyklėse paminėtiems asmenims, nebus laikomi paslapties atskeidimu, Lietuvos Respublikos įstatymu nesilaikymu ar Sutarties konfidencialumo pažeidimu.

26. Ginčai, kylantys dėl Sutarties ir (ar) Taisyklių bei Balansavimo taisyklių vykdymo, sprendžiami šalių tarpusavio sustarimu arba teisės aktuose nustatyta tvarka.

27. Šalys pareiškia, kad perskaitė Sutartį, suprato jos turinį, pasekmes ir ją pasirašė kaip dokumentą, atitinkantį jų valią ir tikslus.

28. Sutartis sudaryta dviem vienodą juridinę galią turinčiais egzemplioriais – po vieną SSO ir Sistemos naudotojui.

26. Susipažinimo su skirstymo paslaugos teikimo sąlygomis patvirtinimas
Sistemos naudotojas pareiškia, kad prieš pasirašydamas šią Sutartį yra susipažinęs su SSO interneto svetainėje viešai skelbiamomis gamtinių dujų skirstymo paslaugų kainomis, Sutarties sąlygomis, SSO patvirtintomis ir su Valstybine kainų ir energetikos kontrolės komisija suderintomis Taisyklėmis, Balansavimo taisyklėmis bei naudojimosi ESPS tvarka- su jomis sutinka ir įsipareigoja jų laikytis.
ŠALIŲ ATSTOVAI IR PARAŠAI
Skirstymo sistemos operatorius UAB „Intergas“	Sistemos naudotojas
(Pavadinimas)
(Atstovo pareigos)	(Atstovo pareigos)
(Atstovo vardas, pavardė)	(Atstovo vardas, pavardė)
(Parašas)	A. V.	(Parašas)	A. V.

Priedas Nr. l

prie 20XX-XX-XX sutarties Nr. NB/SP-XX-XXXXX

Didžiausias ir mažiausias leistinas dujų apskaitos sistemos (matavimo priemonės)

matuojamas srautas (debitas) ir dujų slėgis pristatymo vietoje

Vartotojo objektai	Reikalingas gamtinių dujų slėgis (barais) (± 10 %)	Mažiausias leistinas dujų apskaitos sistemos (matavimo priemonės) matuojamas srautas (debitas) Qmin (m3/val.)	Didžiausias leistinas dujų apskaitos sistemos (matavimo priemonės) matuojamas srautas (debitas) Qmax (m3/val.)
...........	.....	....	.....

ŠALIŲ ATSTOVAI IR PARAŠAI
Skirstymo sistemos operatorius UAB „Intergas“	Sistemos naudotojas
(Pavadinimas)
(Atstovo pareigos)	(Atstovo pareigos)
(Atstovo vardas, pavardė)	(Atstovo vardas, pavardė)
(Parašas)	A. V.	(Parašas)	A. V.
Priedas Nr. 2 prie 20XX-XX-XX sutarties Nr. NB/SP-XX-XXXXX Planuojamas skirstyti gamtinių dujų kiekis ir numatoma užsakyti vartotojo galia 201_ metais
(įmonės pavadinimas)
Planuojamas paskirstyti SSO skirstymo sistema gamtinių dujų kiekis ir numatoma užsakyti vartotojo galia
MWh
I ketvirtis	II ketvirtis	III ketvirtis	IV ketvirtis	Iš viso per metus

Sausis	Vasaris	Kovas	Iš viso:	Balandis	Gegužė	Birželis	Iš viso:	Liepa	Rugpjūtis	Rugsėjis	Iš viso:	Spalis	Lapkritis	Gruodis	Iš viso:

Paskirstomas kiekis	...	....	...	...	...	....	....	...	...	...	...	...	...	...	...	....	...
Vartotojo galia (didžiausias per parą Sistemos naudotojui paskirstomas gamtinių dujų kiekis)	...
Planuojamas paskirstyti SSO skirstymo sistema gamtinių dujų kiekis pristatymo vietose
MWh
Eil. Nr.	Pristatymo vieta (adresas)	I ketvirtis	II ketvirtis	III ketvirtis	IV ketvirtis	Iš viso per metus

Sausis	Vasaris	Kovas	Iš viso:	Balandis	Gegužė	Birželis	Iš viso:	Liepa	Rugpjūtis	Rugsėjis	Iš viso:	Spalis	Lapkritis	Gruodis	Iš viso:

1.	...	...	...	...	...	...	...	...	...	...	...	...	...	...	...	...	...	...
2.	...	...	...	...	...	...	...	...	...	...	...	...	...	...	...	...	...	...
Iš viso:	0	0	0	0	0	0	0	0	0	0	0	0	0	0	0	0	0
Numatomas gamtinių dujų tiekėjas:	.....
(tiekėjo pavadinimas)

ŠALIŲ ATSTOVAI IR PARAŠAI
Skirstymo sistemos operatorius UAB „Intergas“	Sistemos naudotojas
(Pavadinimas)
(Atstovo pareigos)	(Atstovo pareigos)
(Atstovo vardas, pavardė)	(Atstovo vardas, pavardė)
(Parašas)	A. V.	(Parašas)	A. V.

Priedas Nr. 3

prie 20XX-XX-XX sutarties Nr. NB/SP-XX-XXXX

Sistemos naudotojo vartotojo sistemos prijungimo prie Dujų įmonės sistemos vieta,

nuosavybės ir eksploatavimo riba

Sistemos naudotojas Skirstymo sistemos operatorius -sklendė -gamtinių dujų skaitiklis -prijungimo vietos, nuosavybės ir eksploatavimo vieta

-gamtinių dujų tekėjimo kryptis

ŠALIŲ ATSTOVAI IR PARAŠAI
Skirstymo sistemos operatorius UAB „Intergas“	Sistemos naudotojas
(Pavadinimas)
(Atstovo pareigos)	(Atstovo pareigos)
(Atstovo vardas, pavardė)	(Atstovo vardas, pavardė)
(Parašas)	A. V.	(Parašas)	A. V.